Masalah-Masalah Biasa Yang Dihadapi Sebuah SME

Bila mendengar perkataan “SME” , apa yang bermain difikiran kita semua?

SME (Small Medium Enterprise) atau IKS (Industri Kecil dan Sederhana adalah merupakan sebahagian konteks perniagaan merujuk kepada sistem peruncitan kecil. Bagi “fundamentalist” atau pembaca teori perniagaan mungkin beranggapan perniagaan adalah sektor pekerjaan yang menguntungkan. Mungkin ya atau tidak, liku-liku perniagaan sebenarnya perlu dihadapi oleh seorang usahawan adalah menanggung risiko. Secara teknikal pengadaptasian adalah sedikit berbeza daripada aspek fundamental (business core) kerana memerlukan daya kritis dalam menyelesaikan permasalahan jualan dan pemasaran.

Risiko yang perlu ditekankan di sini adalah bagaimana seorang pengusaha perusahaan membaca skala perniagaan produk berdasarkan apa yang dimahukan oleh pembeli. Ini penting bagi mengelakkan stok tidak terjual akibat tiadanya permintaan daripada jualan yang dipamerkan. Hal ini adalah kebiasaan di mana setiap hari akan adanya perubahan angka jualan. Jika hujung minggu mampu capai sasaran jualan sehari dalam jangkaan Rm 500.00 hingga Rm 700.00, mungkin pada hari waktu orang bekerja capaian keuntungan tidaklah memberansangkan dalam sekitar Rm 200.00 ke Rm 300.00 sehari.
Naik turun keuntungan kasar jualan ini sebenarnya cabaran yang perlu dihadapi. Berikut saya senaraikan beberapa faktor yang perlu difikirkan bagi seorang pengusaha “SME”.

Tahukah anda, tidak semuanya pemilik SME memulakan perniagaan dengan meminjam modal yang besar untuk memulakan perniagaan?

Menurut pengalaman saya yang menguruskan SME, pemilik perniagaan menyediakan ruang niaga untuk saya uruskan perniagaan beliau. Tidaklah mengeluarkan jumlah dana yang besar untuk membawa stok jualan masuk ke dalam kedai. Dengan sumber wang yang terhad, saya perlu memilih stok jualan yang dirasakan boleh memberikan “positive cashflow” supaya boleh membayar kredit yang dikenakan tehadap stok yang masuk untuk jualan.

Dalam menguruskan perniagaan, saya perlu menetapkan jam kerja atau waktu operasi stor. Sesetengah pemilik kedai ada mengenakan jam operasi perniagaan sepuluh hingga dua belah jam. Pernah anda masuk ke sebuah pasaraya di mana setiap unit perniagaan ada menetapkan jam operasi tersendiri. Perihal biasa yang dilihat, anda akan perasa perkataan “dibuka dari jam 10 pagi sehingga 10 malam”.

Ya ini dikatakan sebagai waktu operasi. Lebih panjang waktu operasi, lebih besar keuntungan serta penggunaan kapasiti watt elektrik yang tinggi merujuk kepada “overhead”.

Dalam pengurusan SME, tenaga kerja tidak menggunakan ramai penjawat bersebabkan limitasi kewangan yang terhad, selain perlu diambil kira jumlah gaji atau upah harian.

Bagi yang menguruskan SME yang bertindak sebagai pengurus kewangan perlu mengecilkan aliran tunai keluar supaya mengurangkan beban kewangan perniagaan selain jumlah keuntungan terkumpul perlu digunakan untuk membayar kredit pembekal jualan.

Malahan sebagai peniaga, akan ada masa anda perlu mengorbankan masa daripada bercuti dan perlu mengawasi perniagaan supaya urusan perniagaan lancar tanpa sebarang permasalahan yang rumit. Ya, dalam SME seorang pengusaha perusahaan adalah “multi-skill”, perlu mengadakan pemasaran supaya dapat meningkatkan hasil jualan.

Biasakah anda mendengar perniagaan runcit selalunya akan ada pembekal yang datang untuk menawarkan bekalan jualan kepada peniaga? Jika tahu, penghantaran menggunakan lori digunakan untuk menyalurkan bekalan ke kedai yang menjual stok perniagaan.

Jika tiada, anda sendiri perlu mengeluarkan sedikit modal dan menggunakan kereta mahupun van keluar mencari pembekal yang berpotensi meninggikan kadar jualan di lot kedai. Ya, “supply chain” sebenarnya merupakan proses berantai antara kedai dan pembekal. Tanpa proses ini, ia akan membantutkan perjalanan perniagaan anda.

Dalam berniaga sudah semestinya timbul soal aliran tunai keluar dan masuk. Ya, setiap hari individu yang ditugaskan menjaga perusahaan berfungsi juga sebagai pengurus kewangan. Setiap stok jualan yang di bawa masuk untuk pasaran perlulah diambil kira berapa pengeluaran modal dan kesesuaian ketetapan jualan mengikut saiz margin atau pulangan jualan. Katakan harga modal berharga Rm 1.00 seunit, anda perlu menetapkan harga jualan lebih tinggi dari pengeluaran modal kasar tadi dengan meletakan Rm 1.50 seunit untuk jualan. Maka margin keuntungan adalah Rm 0,50 seunit jualan.

Setiap kali mahu menutup operasi jualan, penutupan akaun perlu dibuat dan dipastikan segala transaksi jualan, bayaran pembekal, perbelanjaan am, “petty cash” (baki tunai dalam mesin kira), jumlah deposit tunai semasa, bil utiliti dan sewa kedai perlu dicatat bagi memperlihatkan urusan tunai berkeadaan teratur selain jumlah yang dicatat adalah sama seperti simpanan wang fizikal.

Jika menggunakan sistem runcit berkomputer, jumlah wang yang tercatat mestilah sama dengan jumlah duit terkumpul sedia ada. Jika membuat simpanan deposit dalam akaun bank, sila simpan penyata bulanan sebagai rujukan dan menilai prestasi kewangan sama ada berlaku “excess” atau “shrink”.

Perihal ini adalah paling penting. Ini bersangkut paut dengan aktiviti jualan. Produk yang bagus biasanya memenuhi selera pembeli dan perlu ditekankan petanda stok yang tidak bagus bersebabkan kurangnya minat pelanggan terhadap jualan yang dipamerkan.

Kadang kala faktor harga yang dipamerkan juga punca pelanggan berfikir sebelum membeli dan memikirkan adakah produk buatan tangan (handmade) berbaloi dibayar kerana kepuasan pelanggan adalah pengukur terhadap kesan jangka panjang perniagaan. Kadang kala hiasan dan kekemasan produk juga boleh membantu menarik minat pelanggan membeli hasil jualan tersebut.

Bagaimanapun, kesemua ini bergantung kepada kreativiti pemasaran dalam menarik minat pembeli terhadap produk jualan yang dipamerkan.

Kesimpulannya, ilmu peruncitan sebenarnya banyak membantu kita untuk mengenal “diversification sources”, iaitu mempelbagaikan sumber jualan supaya aliran tunai (cashflow) perniagaan berkeadaan positif selain membantu kecairan stok berjalan dengan lancar.


Tiga “Dayang” Kesayangan Sir Charles Vyner Brooke

ANDAI kita merujuk kepada kamus bahasa Malaysia standard, “dayang” itu merujuk kepada si gadis perawan atau nama timang-timangan bagi anak-anak perempuan atau gadis-gadis pelayan di istana.  Di Sarawak dan Brunei misalnya bukanlah kesemua gadis atau wanita boleh menggunakan gelaran nama sebegitu rupa kerana ia adalah salah satu marga nama keluarga di dalam komuniti Melayu Sarawak mahupun Brunei.  Misalnya untuk Melayu Sarawak, pangkal nama “Dayang” itu diwarisi sekiranya disebelah ayahnya adalah mempunyai marga nama keluarga “Awang”, “Abang” dan “Pengiran”.

Dan
sudah pasti bila berbicara dari aspek dinasti Keluarga Brooke yang pernah
memerintah Sarawak selama lebih kurang 100 tahun, mungkin agak pelik jika
seseorang berbangsa Inggeris menggunakan nama “Dayang” yang merujuk kepada
keluarga aristokrat Melayu Sarawak untuk anak-anak perempuan mereka.  Sebenarnya untuk setiap dinasti Brooke di
Sarawak, mana-mana anak perempuan yang lahir dari Tuan Rajah dan Ranee (isteri)
diberikan nama “dayang” bagi menunjukkan “pangkat” mereka di dalam hirarki
pemerintah di Sarawak.  Ini kerana
difahamkan penggunaan nama ini adalah untuk memastikan bahawa keluarga Brooke
dikenali sebagai keluarga kelas atasan di dalam hirarki masyarakat Sarawak
yakni keluarga Melayu Perabangan Sarawak.

Di
dalam hirarki keluarga Brooke hanya terdapat empat wanita yang mempunyai
perkaitan secara terus dengan tuan rajah Sarawak yakni Dayang Ghita Brooke,
anak kepada Sir Charles Brooke yang lahir pada tahun 1870 dan kemudiannya
meninggal dunia ketika di dalam perjalanan pulang ke England pada tahun
1873.  Dan tiga lagi anak perempuan
adalah puteri-puteri kepada Sir Charles Vyner Brooke yang dikenali dengan nama
Dayang Leonora Margaret Brooke, Dayang Elizabeth Brooke dan Dayang Nancy
Valerie Brooke.

Dan dek kerana Sir Charles Vyner Brooke dan Ranee Sylvia hanya mempunyai tiga orang puteri maka kerana itulah hirarki untuk menjadi tuan rajah yang seterusnya diberikan kepada Tuan Muda Anthony Darryle Brooke yakni adik kepada Sir Charles Vyner Brooke itu sendiri.  Tidak seperti Sir CV Brooke yang mewarisi takhta daripada ayahnya Sir Charles Brooke kerana di dalam keluarganya mempunyai beberapa orang anak lelaki.

Undang-undang tubuh Sarawak di zaman Brooke telah menetapkan bahawa hanya anak lelaki sahaja yang boleh diangkat sebagai pemerintah Sarawak pada masa itu.  Dalam pada itu ada cerita di istana Sarawak yang mana pernah ada usaha oleh Ranee Sylvia untuk cuba menukar undang-undang tubuh tersebut yakni mengangkat anak perempuan sebagai pewaris pemerintah Sarawak namun ianya langsung tidak dipersetujui oleh Council Negeri Sarawak suatu waktu dahulu.

Berbicara
dari aspek itu mungkin ahli-ahli Council Negeri Sarawak bukanlah sengaja untuk
tidak mahu menukar perlembagaan Sarawak kerana segalanya dilakukan
bersebab.  Ini memandangkan jika diamati
sesiapa yang mampu diangkat menjadi pemerintah Sarawak walau berdarah Brooke
sekalipun seharusnya adalah seseorang yang benar-benar mampu menjalankan
tugasnya.  Namun perwatakan ketiga-tiga
“dayang” kesayangan Sir Charles Brooke pula digambarkan sebagai puteri-puteri
dari golongan berada yang hidup di dalam penuh kebebasan, bersosial dan
berperangai pelik.

Merupakan
anak sulung kepada Sir Charles Vyner Brooke dan Ranee Sylvia Brooke.  Dinamakan Leonora berdasarkan kepada nama
asal ibunya yakni Sylvia Leonora Brett.
Dikatakan sewaktu berita kelahirannya diumumkan di Sarawak sebanyak
tujuh das tembakan meriam dilakukan oleh Sarawak Rangers pada masa itu di
Astana Sarawak. Banyak masanya dihabiskan di luar Sarawak dan digambarkan
sebagai seorang yang suka bersosial dan menghadiri parti-parti mewah anjuran
golongan aristokrat Eropah.

Perkahwinan
pertama kalinya adalah dengan Kenneth Mackay, 2nd Earl of Inchcape
iaitu puteri kepada 1st Earl of Inchcape James Lyle Mackay pada 1
Jun 1933.  Majlis perkahwinannya
dikatakan adalah satu majlis perkahwinan yang mewah malah turut mendapat
hebahan di England.  Namun walau semewah
mana perkahwinan tersebut masih tidak dapat menyelamatkan perkahwinan beliau
yang akhirnya mereka bercerai setelah hidup bersama selama beberapa tahun.

Solo
untuk seketika sahaja dan perkahwinan kedua adalah dengan seorang anggota
tentera berpangkat Kolonel dari Amerika Syarikat yang bernama Kolonel Francis
Parker Tompkins pada 22 Mach 1946.
Menerusi perkahwinan pertama, Leonora mendapat gelaran “Countess” yang
menyebabkan beliau dikelilingi dengan protokol golongan aristokrat Inggeris dan
seringkali digambarkan Leonora masih bermegah bahawa beliau adalah dari puteri
pemerintah Sarawak. Untuk perkahwinan kedua, Leonora lebih memilih untuk
menjadi seorang yang biasa-biasa sahaja dan tidak mahu dikaitkan langsung
dengan keluarga Brooke.  Difahamkan
beliau hanya mahu dipanggil dengan Puan Tompkins.

Puteri
kedua kepada Sir CV Brooke dinamakan Elizabeth dan seperti Leonora turut
dimanjakan dengan segala kemewahan yang ada.
Minatnya lebih kepada dunia nyanyian sehingga bertemu jodoh dengan
seorang ketua kugiran yang bernama Harry Boy pada tanggal 6 Ogos 1935.  Pada tahun 1947, dengan alasan tidak tertahan
dengan sikap panas baran Harry Boy, Elizabeth sendiri memohon perkahwinan
mereka dibatalkan.

Menurut
khabar angin mengatakan bahawa Elizabeth dengan sengaja menjadikan alasan sikap
buruk suaminya Harry Boy sebagai punca penceraian mereka sedangkan hakikatnya
ada cerita di luar pentas nyanyian yang tidak diketahui ramai.  Difahamkan Elizabeth sedang asyik bercinta
dengan Richards Vidmer, seorang pemuda yang amat terkenal di dalam golongan
aristokrat di Amerika Syarikat.  Mereka
berkahwin pada tahun 1947 dan kemudian bercerai tidak lama kemudian.  Mungkin masih menyayangi antara satu sama
lain, mereka berkahwin buat kali kedua tidak lama kemudian.

Di
dalam dunia seni di luar negara menyatakan perkahwinan kedua kali Elizabeth
bersama-sama Richards Vidmer adalah semata-mata untuk memastikan bahawa karier
nyanyian dan lakonannya terus berkembang kerana pengaruh yang ada pada Vidmer
di dalam dunia lakonan.

Anak
bongsu seringkali didodoikan sebagai seorang yang manja dan degil maka
begitulah cerita yang mewarnai penghidupan Nancy.  Malah dari pandangan umum menyatakan bahawa
Nancy merupakan anak Sir Charles Vyner Brooke dan Ranee Sylvia yang paling gila
dan liar.  Sentiasa tampil bergaya dan
mewah tambahan beliau yang tercantik di dalam puteri Sir CV Brooke menjadikan
beliau dambaan lelaki di Eropah pada masa itu. Beliau lebih gemar memperkenalkan
dirinya sebagai Valerie iaitu nama keduanya.

Atas
kegilaannya itu beliau berkahwin buat pertama kali dengan Robert Gregory
seorang ahli gusti kelahiran Amerika pada 22 November 1937.  Semasa berkahwin dengan Gregory inilah, Nancy
membuat perakuan kepada media bahawasanya mereka akan membeli sebuah pulau yang
dinamakan “Babaland”.  Di pulau ini nanti
akan setiap lelaki adalah raja dan amalan demokrasi akan dilaksanakan.  Namun sehingga sekarang tidak diketahui apakah
benar wujud sebuah pulau yang diimpikan oleh Nancy itu.

Lima
tahun kemudian iaitu pada tahun 1943, Nancy bercerai dengan Gregory. Dan  selang sebulan selepas itu, beliau berkahwin
pula dengan Basilio Antonio Cabarro Tornero pada tanggal 13 Mei 1943.  Basilio adalah seorang ahli perniagaan
berbangsa Sepanyol yang mempunyai banyak ladang-ladang ternak yang
besar-besar.    Biar hidup di dalam serba
kemewahan ianya masih belum boleh menentukan kebahagian Nancy dan mereka
berpisah pada tahun 1947 setelah berkahwin hampir 4 tahun.

Pada
tahun 1948, Nancy berkahwin dengan Andrew Aitken Macnair yang berbangsa
Scottish.  Satu lagi alam rumahtangga
yang akhirnya tidak kesampaian untuk Nancy yang mana menyaksikan perkahwinan
ketiganya turut terputus di tengah jalan.
Mungkin kecewa akhirnya perkahwinan kali keempat Nancy hanya memilih
seorang pemuda yang tidak diketahui sesiapa bernama Memery Wyatt.

Begitulah
ceritanya mengenai tiga “dayang” kesayangan Sir Charles Vyner Brooke dan Ranee
Sylvia Brett yakni tuan rajah yang ketiga dan terakhir di Sarawak.  Pada tahun 1946 selepas Perang Dunia Kedua,
hirarki pemerintahan Brooke selama 100 tahun berakhir di Sarawak dan seterusnya
Sarawak menjadi tanah jajahan yang dikenali dengan nama Koloni Mahkota Sarawak
British.

-HB-

#kameksayangSarawakbah!

RUJUKAN:


Ashoka Agung – Daripada Raja Kejam Kepada Pembela Agama Buddha

Maharaja Ashoka dianggap sebagai salah seorang monarki terhebat India dan merupakan pemerintah ketiga Empayar Maurya. Walaupun pen4klukan-pen4klukan yang dilakukan oleh Ashoka tidaklah sehebat datuknya, beliau dikenang secara meluas sebagai seorang pemerintah dan penaung Buddhisme. Sumbangannya terhadap Buddhisme dan penyebaran moraliti menjadikan beliau sebagai satu figura yang terkemuka dalam sejarah India.

EMPAYAR MAURYA

Empayar Maurya diperkirakan sebagai empayar terbesar dalam sejarah sub-benua India. Pada zaman kemuncaknya, Empayar Maurya bukan hanya menguasai hampir seluruh wilayah India moden, akan tetapi turut mendominasi Bhutan, Nepal dan Bangladesh di sempadan timur dan Pakistan, Afghanistan dan sebahagian Iran di sempadan barat. Kebanyakan pen4klukan wilayah-wilayah ini dilakukan pada zaman pemerintahan Chandragupta Maurya, pemerintah pertama empayar berkenaan merangkap datuk kepada Ashoka.

Ashoka dipercayai lahir pada tahun 304 Sebelum Masihi sebagai putera kepada maharaja Bindusara dan Dharmma (isteri berpangkat rendah). Selain seorang adik, Ashoka juga mempunyai beberapa orang saudara tiri. Menurut satu legenda, Ashoka dikatakan memerangi dan membvnuh 99 orang saudaranya demi mewarisi takhta Maurya. Hanya adiknya sahaja, iaitu Vitashoka, dibiarkan hidup.

PERGELUTAN KUASA DALAM KALANGAN KERABAT DIRAJA

Semenjak kecil, Ashoka mempamerkan potensi besar sebagai seorang panglima berjaya dan pentadbir yang cekap. Walaupun begitu, peluang Ashoka untuk mewarisi takhta ayahandanya agak tipis memandangkan beliau mempunyai beberapa orang saudara tiri. Apapun, keupayaan yang dimiliki oleh Ashoka membuatkan mereka beranggapan bahawa Bindusara kelak akan menyerahkan takhta kepadanya. Hal ini sekaligus membuatkan mereka berasa tidak selamat, terutama sekali bagi Susima si putera sulung Bindusara.

Lantaran itu, Susima pun berusaha untuk menyingkirkan Ashoka demi menjamin kedudukannya. Beliau berupaya meyakinkan ayahandanya agar menghantar Ashoka ke Taxila (di Pakistan moden) untuk menundukkan sebuah pemberontakan. Namun, rancangan Susima ini memakan diri lantaran Ashoka disambut baik sebaik tiba di kawasan tersebut sekaligus berupaya menundukkan pemberontakan tanpa sebarang pertumpahan darah.

Susima kemudiannya menghasut Bindusara supaya membenci Ashoka, lantas mengakibatkan Ashoka diusir selama dua tahun. Namun, pemberontakan dahsyat yang berlaku di Ujjain memaksa Bindusara agar memanggil Ashoka pulang. Ashoka kemudiannya dihantar untuk menangani pemberontakan tersebut.

Walaupun berjaya menundukkan pemberontakan itu, Ashoka tercedera dalam sebuah pertempuran. Demi merahsiakan berita kecederaan tersebut dari Susima, Ashoka dirawat secara rahsia oleh pendeta-pendeta Buddha. Ramai sejarahwan meyakini bahawa pada saat itulah Ashoka berinteraksi buat pertama kali dengan ajaran Buddha.

Pada tahun berikutnya (275 SM), Bindusara gering lalu mangkat. Lalu, p3rang pewarisan takhta pun tercetus antara Ashoka dan saudara-saudara tirinya. Ashoka berupaya memenangi pergelutan kuasa ini dan menjadi maharaja Maurya yang ketiga.

Dikisahkan bahawa pada tahun-tahun awal kekuasaannya, Ashoka dikenali sebagai seorang pemerintah yang kejam dan bengis. Misalnya dalam sebuah legenda, diceritakan bagaimana Ashoka menguji kesetiaan para menterinya dengan memerintahkan mereka supaya menebang kesemua pokok bunga dan pokok buah, serta meninggalkan hanya pokok-pokok berduri.

MULA MEMERINTAH SEBAGAI MAHARAJA YANG BENGIS

Kesemua menteri kehairanan dan bingung dengan perintah tersebut, lantas mempersoalkannya. Selepas mempersoalkan perintah Ashoka itu sebanyak tiga kali, Ashoka pun naik murka lalu “beliau menarik keluar pedangnya dan memenggal kepala lima ratus orang menteri”.

Terdapat sebuah lagi legenda lain yang memerihalkan tentang sebuah kamar penyeksaan yang dibina oleh Ashoka. Kamar ini dikenali sebagai ‘penjara indah’ atau ‘Neraka Ashoka’. Kamar ini disifatkan “kelihatan indah di luar namun di dalamnya, ia merupakan sebuah tempat yang mengerikan”. Pembinaan ‘penjara indah’ ini adalah atas permintaan Girika, algojo yang baru sahaja dilantik oleh Ashoka dan dikatakan bahawa ianya diinspirasikan dari lima seksaan Neraka.

DUA LEGENDA, SATU PERUBAHAN

Sebuah legenda menyatakan bahawa salah seorang mangsa Girika adalah seorang pendeta Buddha yang bernama Samudra. Walaupun beliau diseksa oleh Girika, tubuhnya langsung tidak tercedera dan berita tentang keajaiban ini sampai ke pengetahuan Ashoka. Ashoka datang menemui Samudra yang menegur beliau dan mengarahkan supaya Ashoka membina 84 000 buah stupa, bersesuaian dengan suruhan Buddha demi menjamin keselamatan seluruh makhluk. Ashoka menginsafi perbuatannya, meruntuhakan kamar penyeksaan, menghukum si algojo dan mentaati suruhan Samudra.

Terdapat suatu lagi versi lain yang memerihalkan tentang perubahan diri Ashoka. Versi ini lebih masyhur berbanding versi yang melibatkan Samudra. Kesemuanya bermula daripada pen4klukan Kalinga yang dilakukan oleh Ashoka.

Selepas menewaskan pasukan musuh, Ashoka mengunjungi ibu kota Kalinga untuk menyaksikan sendiri kerosakan dan korban p3rang. Jumlah kem4tian dan kehancuran yang diakibatkan pep3rangan tersebut dipercayai membuatkan Ashoka berduka cita sekaligus meninggalkan sifat bengisnya. Semenjak itu, Ashoka mula mentaati ajaran Buddhisme.

ASHOKA KEMBALI KEPADA BUDDHISME DAN MENYEBARKAN AJARANNYA

Selepas kembali kepada ajaran Buddhisme, Ashoka mula menyebarkan kepercayaan tersebut ke seluruh empayarnya. Keadaan ini jelas sekali terpamer dalam titah-titahnya yang diukir pada batu-batu atau tiang-tiang. Titah-titah ini menyentuh pelbagai topik dalam ajaran Buddhisme. Misalnya, terdapat bahagian yang menyentuh tentang melindungi haiwan:

“Sebelum ini, di dapur Kekasih Tuhan-Tuhan, Raja Piyadasi, ratusan ribu haiwan dibvnuh pada setiap hari demi memasak kari. Namun kini dengan penulisan titah Dhamma ini, hanya tiga makhluk, dua burungmerak dan seekor rusa boleh dibvnuh, dan rusa tidaklah selalu. Dan suatu ketika, tiga makhluk ini juga tidak dibvnuh.”

Serpihan bagi salah satu Tiang Ashoka terdapat di Muzium British, dan ia mewarwarkan keluhuran budi Ashoka kepada seluruh rakyatnya:

“Aku merenungi bagaimana supaya aku dapat membawakan kebahagiaan kepada rakyat, tidak hanya kerabatku atau penghuni ibu kotaku, akan tetapi mereka yang jauh daripadaku juga. Setiap perbuatanku, aku mengenangkan keadaan mereka semua. Aku merisaukan keadaan seluruh rakyatnya, kesemua kelas secara sama. Tambahan, aku menghormati kesemua aliran agama yang masing-masing ada sembah korbannya. Namun, aku menganggap menjadi tugas utamaku untuk menziarahi sendiri rakyat jelata.”

KERUNTUHAN SEBUAH EMPAYAR DAN KEPERCAYAAN

Walaupun kedudukan Buddhisme diangkat berkat naungan yang diberikan oleh Ashoka, keadaan tersebut tidak bertahan lama. Berikutan kemangkatan Ashoka pada tahun 232 SM dan keruntuhan Empayar Maurya kira-kira setengah abad kemudian, Buddhisme kehilangan pengaruh di India. Apapun, asas-asas Buddhisme sebagai kepercayaan besar di dunia tanpa dapat dinafikan merupakan jasa Ashoka dan kepercayaan tersebut meraih kemasyhuran di wilayah-wilayah luar India sehingga ke hari ini.

TERJEMAHAN:

Wu Mingren. (21 Oktober 2015). Ashoka the Great: From Cruel King to Benevolent Buddhist. Ancient Origins. https://www.ancient-origins.net/history-famous-people/ashoka-great-cruel-king-benevolent-buddhist-004259


Pembμnμhan Julius Caesar Pencetus Kejatuhan Republik Rom

“Et tu, Brute (Kau juga, Brutus)?”

Bagi yang biasa menonton pementasan drama Julius Caesar yang dikarang oleh William Shakespeare, itu didakwa sebagai kata-kata Caesar semasa diti.ka.m oleh salah seorang pembu.nu.hnya Brutus. Para pembu.nu.hnya menyangka pembu.nu.han beliau akan memulihkan kembali Republik Rom yang dikatakan tercemar semasa eranya. Hakikatnya, Brutus tidak sedar ia membuka jalan kepada sistem monarki sebagai pengganti sistem republik Rom.

Selama lebih 500 tahun, Republik Rom dihantui oleh isu kekacauan politik, pe.ra.ng saudara dan pengagihan kekayaan yang tidak adil kepada para warganya. Apabila Caesar berjaya memulihkan kembali kestabilan Rom susulan kejayaannya menewaskan Pompey, beliau memilih mengetepikan Senat dalam banyak hal penting termasuk mengawal perbendaharaan kerajaan.

Menurut Edward Watts, penulis buku Mortal Republic: How Rome Fell Into Tyranny, kesetiaan legion-legion diperoleh dengan cara memberi ten.te.ra-ten.te.ra yang bersara harta dari tanah-tanah awam. Dan jika perlu, Caesar bersedia mengeluarkan perbelanjaan sendiri bagi memastikan mereka mendapat ganjaran setimpal. Di samping itu, wajahnya dicetak pada duit syiling Rom dan Caesar mempunyai hak menolak atau menerima keputusan pemilihan untuk jawatan kerajaan di peringkat bawah.

Semua tindakan ini membuatkan ramai musuhnya bimbang beliau akan mengisytiharkan dirinya sebagai raja/maharaja. Dan apa yang dibimbangi mereka menjadi kenyataan apabila Caesar digelar diktator seumur hidup (bahasa mudah, raja Rom secara tidak rasmi) oleh Senat pada minggu-minggu pertama 44 SM. Bagi senator-senator yang tidak sehaluan dengan beliau, satu tindakan segera perlu diambil bagi mengekangnya daripada terus berleluasa.

Dan itu yang terjadi pada 15 Mac 44 SM. Semasa hendak memasuki ruang Forum Rom, Caesar diti.ka.m bukan sekali tetapi 23 kali oleh sekumpulan senator diketuai oleh Brutus. Brutus dan sekutu-sekutunya menyangka tindakan mereka akan memulihkan kembali Republik dan mendapat sokongan meluas dalam kalangan orang ramai. Tetapi sangkaan beliau sama sekali meleset.

Sebaik saja orang ramai tahu apa yang berlaku, mereka terutama dari kelas bawahan dan pertengahan mengeji kelompok pembu.nu.h Caesar. Pada mereka, walaupun beliau berstatus autokrat, kebajikan mereka dipelihara termasuk melaksanakan polisi penghapusan hutang dan menambahbaik kod percukaian.

Apa yang diharap Brutus sebagai pencetus kestabilan Republik sekali lagi membawa Rom ke kancah pe.ra.ng saudara. Pada awalnya, kelompok penyokong Caesar memilih mensasarkan semua pemimpin Rom yang bersubahat dengan pembu.nu.hannya sebelum bertelingkah sesama mereka.

Rakan lama Caesar, Mark Antony dilihat sebagai calon layak mengisi kekosongan yang ditinggalkan oleh beliau. Tetapi bagaikan sudah menjangka tindakan rakannya itu, beliau memutuskan untuk mengambil cucu saudaranya Octavius sebagai anak angkat sekaligus waris kepada estet dan legion yang ditinggalkannya. Ini dinyatakan dalam wasiatnya dengan Octavius ketika itu berusia 18 tahun.

Dengan aset yang dimiliki, beliau berjaya meraih sokongan beberapa buah legion dan sentiasa bertelagah dengan Antony. Tetapi menyedari musuh-musuh mereka masih bebas, kedua-duanya memilih untuk berdamai dan membentuk Triumvirate Kedua dengan timbalan Caesar, Lepidus. Menurut Barry Strauss, penulis buku Ten Caesars: Roman Emperors from Augustus to Constantine, ini menunjukkan kelicikannya sebagai ahli politik dan mempergunakan sokongan demi kepentingan dirinya.

Dengan gabungan kekuatan yang dimiliki, satu persatu legion yang menyokong kumpulan pembu.n.uh Caesar tumbang di tangan mereka. Selain itu, mereka turut mensasarkan mana-mana individu yang tidak sehaluan dengan Triumvirate. Salah seorang mangsa mereka ialah orator Rom terkenal Cicero. Sebagai balasan kerana memperlekeh kredibiliti Antony, beliau dihukum bu.n.uh dengan kepala dan tangan kanannya dipamerkan di Forum Rom.

Brutus dan seorang lagi pemimpin konspirasi bernama Gaius Cassius Longinus terus diburu oleh Octavius dan Antony. Akhirnya, kedua-duanya tumbang di Philippi, utara Greece yang menyaksikan kedua-dua angkatan berdepan kehilangan nyawa yang ramai. Tidak mahu kembali ke Rom sebagai tawanan, Brutus dan Longinus memilih mengambil nyawa mereka sendiri.

Setelah itu, Octavius, Lepidus dan Antony kembali bertelagah sesama mereka. Sebelum menye.ra.ng rakan karib bapa angkatnya itu, beliau memaksa Lepidus duduk dalam buangan. Setelah itu, tumpuan Octavius beralih kepada Antony yang sudah membentuk pakatan dengan pemerintah Mesir ketika itu, Cleopatra VII.

Cubaan beliau untuk meraih sokongan di Rom tipis atas dua sebab. Pertama, dengan menjalinkan hubungan dengan pemerintah asing, ia menjejaskan reputasinya sebagai pahlawan dan pemelihara keselamatan Rom. Kedua, tindakan Antony mengundang kemarahan Octavius kerana isterinya sebenarnya ialah adik Octavius sendiri, Octavia Minor.

Dan itu sudah cukup untuk dijadikan alasan untuk memburu beliau. Angkatan Octavius bertembung dengan angkatan Antony-Cleopatra di Actium di utara Greece pada 31 SM. Gabungan kekuatan kedua-dua figura itu tidak cukup untuk menewaskan beliau sekaligus memaksa mereka melarikan diri. Pada akhirnya, Antony dan Cleopatra memilih menamatkan riwayat mereka sendiri.

Selepas kembali ke Rom, Octavius melangkaui pencapaian bapa angkatnya itu. Semua pencalonan untuk calon Senat perlu mendapat kelulusan beliau dengan Senat hanya berperanan sebagai tukang cop. Octavius turut memastikan kebajikan para legion terjaga sekaligus menjamin kesetiaan tidak berbelah bahagi mereka kepadanya.

Menjelang 27 SM, Senat menganugerahkan gelaran Augustus kepada Octavius di mana menurut sejarawan Rom Cassius Dio ialah untuk menunjukkan beliau bukan manusia biasa. Gelaran ini secara tidak langsung menjadikannya sebagai maharaja pertama Rom tetapi tidak mengambil gelaran tersebut secara terang-terangan. Dalam kenyataan/titahnya, baginda memulihkan kembali republik dan tidak pernah menggunakan gelaran raja/diktator tetapi menggunakan gelaran warga pertama.

Apabila Rom berdepan masalah kebuluran dan banjir pada 22 SM, ramai menyangka itu akan menjadi punca kejatuhan Augustus. Tetapi sebaliknya, warga Rom bertindak mengurung sekumpulan senator dan mengan.ca.m memba.ka.r mereka hidup-hidup sekiranya baginda tidak diberi gelaran diktator. Ini menunjukkan mereka percaya Augustus boleh menyelamatkan mereka daripada pepe.ra.ngan, kekacauan dan kebuluran.

Baginda memerintah Rom selama 50 tahun sekaligus membuka jalan kepada era Pax Romana yang bertahan selama lebih 200 tahun. Dengan mengasaskan Empayar Rom, Augustus menyempurnakan tugas yang dimulakan oleh ayahanda angkatnya, Caesar. Ironinya, pembu.nu.han Caesar yang dianggap sebagai lambang pengembalian kuasa republik rupanya menjadi pi.sa.u be.la.ti yang membu.nu.h terus kewujudan Republik Rom yang bebas.

RUJUKAN:

Klein, Christopher. (2021). How Julius Caesar’s Ass.as.sination Triggered the Fall of the Roman Republic. History.


Sejarah Berulang: Pas Sebahagian Kerajaan Persekutuan

1 Mac 2020 menjadi sejarah baharu buat PAS apabila buat kali keduanya menjadi sebahagian daripada kerajaan persekutuan Malaysia.

Kali kedua? Ya, ini merupakan kali kedua PAS menjadi sebahagian daripada kerajaan persekutuan.

Sebenarnya PAS pernah menjadi sebahagian daripada kerajaan persekutuan buat kali pertama pada 28 Disember 1972 dalam kerajaan Campuran bersama Perikatan. 48 tahun yang lalu.

Menariknya ketika itu PAS mempunyai 12 orang ahli Parlimen masuk dalam kerajaan persekutuan bagi menstabilkan suasana politik negara yang terancam akibat rusuhan 13 Mei 1969.

Kemudiannya hubungan yang baik antara PAS dan Perikatan telah membuahkan satu gabungan politik yang baharu, iaitu Barisan Nasional yang ditubuhkan pada 1 Jun 1974.

Manakala, pada tahun 2020 ini pula, PAS dengan kekuatan 18 orang ahli Parlimen masuk bersama kerajaan persekutuan bagi menoktahkan kemelut politik yang berpanjangan akibat perpecahan kerajaan Pakatan Harapan.

Kita masih belum tahu apa nama gabungan ini, ada yang mengatakan ianya dinamakan sebagai Perikatan Nasional. Apapun namanya, yang lebih utama pembangunan negara mesti diteruskan.

Dua kali PAS bersama kerajaan persekutuan adalah untuk menyelamatkan negara terutamanya daripada suasana politik yang tidak baik (Ancaman perpecahan kaum 13 Mei dan Ancaman Perpecahan Pakatan Harapan/DAP).

Semoga perjalanan PAS dalam Kerajaan Persekutuan buat kali kedua ini mampu memberikan impak yang baik sebagaimana PAS berada dalam Kerajaan Persekutuan buat kali pertama dahulu.

Melihat sejarah yang lepas, kita yakin PAS tetap istiqamah membawa agenda Islam dalam pentadbiran bersama kerajaan persekutuan pada kali ini. In sya Allah.

Artikel kiriman Ahmad Fahmi Mokhtar untuk The Patriots.


P3rtempuran Karánsebes: Kisah Austria Meny3rang Sesama Sendiri Kerana Ar4k

“Kalau anda rasakan bahawa anda membuat kesilapan, ingatlah pada 1788 tentera Austria meny3rang sesama sendiri dan keh!langan 10, 000 ny4wa. Semuanya berlaku kerana ar4k!”

Dua tiga hari ni isu ar4k kembali hangat berikutan kes pemandu m4buk menjadi punca kehilangan nyawa pengguna jalanraya lain yang tak berdosa. Namun tindakan susulan dilihat amat perlahan seolah-olah mengambil tindakan tegas terhadap mereka yang melakukan kesalahan memandu dalam pengaruh alk0hol ni boleh melemahkan negara. Dan kebetulan, sejak kebelakangan ni banyak sangat berita pemandu m4buk melanggar orang.

Jadi aku nak tulis balik satu kisah yang patut dijadikan pengajaran kita semua, betapa ar4k ini penyebab sebuah bencana semasa zaman pasca pertengahan. P3rang yang dikenali sebagai Austro-Turkish W4r berlangsung pada 1787–1791, pep3rangan ini sebenarnya berpunca dari konflik antara Empayar Uthmaniyah dengan Empayar Russia yang kemudiannya disertai oleh Austria dibawah Monarki Habsburg.

Dalam pep3rangan ini ada satu p3rtempuran yang aku pun tak tahu nak gambarkan dalam perasaan sedih, gembira mahu pun kelakar. tapi bukan pasal p3rang Austro-Turkish ini secara keseluruhannya yang aku nak cerita, tapi pengajaran yang aku nak ambil dari peristiwa P3rtempuran Karánsebes saja. Ia bermula ketika rombongan ekspedisi sejumlah besar kira-kira 100,000 pasukan tentera Austria dari pelbagai etnik tiba di Caranberes, sekitar Sungai Timis di Romania.

Ketumbukan ini terdiri dari beberapa kumpulan dan semuanya memutuskan untuk mendirikan kem di sekitar kota tersebut. Manakala satu kontinjen ‘hussars’ (unit berkuda) keluar untuk melakukan tugas tinjauan, yang kemudiannya terserempak dgn sekumpulan konvoi gipsi Romania. Selepas bertanya tentang beberapa perkara berkenaan kota itu, orang Romani gipsi tersebut menawarkan ‘schnapp’ (sejenis ar4k) buat ask4r-ask4r Austria ini. Oleh kerana mereka terlalu ramai jadi mereka memutuskan untuk memborong semua minuman air kencing setan itu.

Biasalah kalau dah minum banyak mesti m4buk punya. Akhirnya ask4r-ask4r ini m4buk kritikal. Dah nampak bintang beputar atas kepala,  tanpa menyedari mereka didatangi satu kumpulan lagi ask4r Austria yg lain cuba menjenguk keadaan rakan-rakan mereka tu, Namun ask4r-ask4r yang masih dalam pengaruh alk0hol yang teruk ini menjadi panik kerana menyangkakan kawan-kawan yang mendatangi mereka tu adalah 4skar Turki Uthmaniyah.

Panik tercetus dalam sekelip mata, hanya beberapa jar4k saja jauh, terdengar jeritan “Turci! Turci!”, tanpa sebarang amaran akhirnya berlakulah tembak menembak dan meny3rang sesama sendiri. Baik, anda rasa ini dah cukup bangang? Sabar. Seperti yang saya maklumkan di permulaan cerita ini, kontinjen 4skar Austria ini dianggotai oleh 4skar dari pelbagai etnik yang bercampur aduk. Antaranya Croat, Serbs, Jerman, Itali. maka, semasa dalam keadaan huru-hara kelam-kabut itu ada seorang 4skar Austria berbangsa Jerman menjerit;

“Halt! Halt!” (dalam bahasa Jerman) , namun ask4r-ask4r yang masih m4buk itu menyangkakan ask4r Austria Jerman tu menjerit “Allah!! Allah!! Allah!!”. Kalimah itu menyebabkan persepsi mereka bahawa mereka sedang bert3mpur dengan tentera Uthmaniyah semakin bertambah lebih lebih lagi dalam keadaan m4buk. Kejadian ini diceritakan oleh ask4r Austria yang berjaya survive dari tragedi ini. namun kejadian ini masih diperdebatkan kebenarannya kerana ia diceritakan oleh seorang ask4r yang m4buk dan lari dari pert3mpuran.

Dua hari kemudian peronda tentera Turki Uthmaniyyah yg tiba di tempat kejadian melaporkan telah menemui hampir 1,200 m4yat tentera Austria dan sebahagian yang tercedera telah ditawan tentera Turki. Namun, terdapat klaim dari penulis biografi Emperor Holy Roman Empire yang bertegas mengatakan jumlah kasar k0rban jiw4 dan ced3ra akibat pert3mpuran sesama sendiri itu mencecah 10,000.

Tapi tak kisahlah berapa ramai yang m4ut tapi betapa dahsyatnya kesan m4buk alk0hol, hingga mampu menjadi penyumbang pembentukan sejarah. mampu merosakkan battalion tentera. Ar4k itu merosakkan komuniti, memisahkan anak dengan ibu bapa, meruntuhkan moral, meruntuhkan akhlak, meruntuhkan ketamadunan. Akhir kata, ar4k itu RAJA SEGALA KEJAHATAN.


Rakyat Malaysia Malas Membaca Ke?

Saya pasti semua sedia maklum mengenai hasil tinjauan yang dijalankan pada 1996 yang mendapati bahawa rakyat Malaysia hanya membaca dua (2) buah buku secara purata, setahun. Kajian Profil Membaca Rakyat Malaysia pada 2005 yang dijalankan Perpustakaan Negara Malaysia (PMN) mendapati hasil kajian tidak berubah walaupun hampir sedekad berlalu. Sampai ke hari ini, kita masih uar-uarkan angka dua yang menjadi taboo. Seolah-olah tiada peningkatan.

Teruk sangatkah kita?

Tapi, tunggu dulu. Laporan statistik Perpustakaan Negara Malaysia pada tahun 2010 pula mendapati, purata buku yang dibaca oleh seorang rakyat Malaysia antara dua (2) hingga lapan (8) buku setahun. Hmm, ada peningkatan bukan? Namun, mengikut Prof. Dr. Abdul Jalil Othman, pensyarah Jabatan Pendidikan Bahasa dan Literasi, Fakulti Pendidikan Universiti Malaya, mendapati sikap ‘memilih’ bahan bacaan atau membaca mengikut keperluan di kalangan orang muda (berumur 36 tahun ke bawah) yang menyumbang kepada peningkatan purata ini. Bahan bacaan yang bagaimana yang dipilih orang golongan muda ini?

Menurut Prof. Dr. Abdul Jalil lagi, ‘budaya memilih bahan bacaan tertentu tanpa berminat untuk membaca bahan ilmiah…’yang menyumbang kepada peningkatan jumlah. Sudah tentunya, peningkatan ini bersifat positif, kan? Tentang jenis bahan bacaan, belakang kira terlebih dahulu.

Nah, saya bawakan lagi kajian yang lebih terkini, iaitu kajian interim tahun 2014 oleh Perpustakaan Negara Malaysia telah mendapati bahawa tabiat membaca rakyat Malaysia sebenarnya telah meningkat ke secara puratanya sebanyak 15 buah buku setahun! Peningkatan mendadak sebanyak 750% berbanding kajian pada tahun 2005.

Wah, ini bermakna rakyat kita semakin celik ya.

Jom kita bandingkan pencapaian Negara kita dengan Negara-negara lain ya.

Mengikut kajian tahun 2016 oleh Pew Research Center mendapati secara puratanya rakyat Amerika Syarikat membaca 12 buah buku setahun! Kebanyakan mereka yang membaca merupakan wanita dan dalam lingkungan umur 18 ke 29 tahun!

Wah, nampaknya rakyat kita lebih banyak membaca berbanding mereka.

Persoalan pertama yang menyentuh kepada nombor atau jumlah, terbukti menunjukkan berlakunya peningkatan yang positif terhadap minat membaca di kalangan rakyat Malaysia, terutama generasi muda. Hal ini turut diakui Presiden Universiti Terbuka PTS, Puan Ainon Mohd., melalui peningkatan jumlah buku yang diterbitkan mereka iaitu sebanyak 6000 pada tahun 2003, judul ke 14,000 judul pada tahun 2007.

Antara faktor utama kepada peningkatan jumlah pembaca boleh dilihat melalui jualan buku besar-besaran yang dianjurkan saban tahun dengan harga yang murah!

Kejayaan penganjuran Pesta Buku Antarabangsa Kuala Lumpur (PBAKL) saban tahun, sebagai contohnya, melihat kepada jumlah pengunjung yang ramai (kemuncaknya) pada tahun 2010 iaitu sebanyak 1.5 juta pengunjung, suatu peningkatan yang membanggakan.

Atau penganjuran jualan besar-besaran Big Bad Wolf yang dimulakan sejak 2009 dan menjual buku-buku bahasa Inggeris (kebanyakannya) dengan harga serendah RM3 berjaya menarik minat ramai pembaca untuk membeli secara borong.

Sekarang, kita beralih pula kepada persoalan kedua, iaitu kualiti bahan bacaan.

Kita melihat buku-buku dalam kategori tertentu seperti cinta, kekeluargaan, travelog dan motivasi merupakan antara kategori buku yang popular; malah dikatakan novel-novel Melayu tertentu boleh mencapai jualan melebihi 20 ribu naskhah setahun.

Kajian Interim Tabiat Membaca Rakyat Malaysia, 2014 mendapati majoriti pembaca di Malaysia membaca majalah dan surat khabar, iaitu masing-masing seramai 63% dan 61% orang. Bagi para pelajar, 55% daripada mereka membaca buku akademik dan ilmiah.

Seperkara yang menarik ialah 46% responden mendedahkan bahawa mereka turut menganggap media baharu seperti Facebook, Blog dan Twitter sebagai bahan bacaan mereka. Trend baharu pembacaan ini seharusnya kita kaji bagi mendapatkan data yang lebih khusus mengenai tabiat membaca rakyat Malaysia.

Melalui kajian ini juga, didapati 80% responden membaca untuk menambah ilmu pengetahuan, manakala 64% responden pula menganggap aktiviti membaca adalah hobi masa lapang mereka. Rakyat Malaysia juga membaca kerana aktiviti ini merupakan sumber hiburan, motivasi, memenuhi tuntutan akademik, menenangkan fikiran dan bagi memajukan kerjaya mereka.

Bagi sesiapa yang rajin berkunjung di kedai-kedai buku MPH, anda akan mendapat perbezaan yang ketara antara buku-buku bahasa Melayu dan bahasa Inggeris yang tersenarai dalam Carta 10 buah buku bestseller / terlaris pada setiap bulan.

Perbezaan ini kita boleh lihat melalui genre-genre buku berkenaan, yang mana senarai buku bahasa Inggeris yang mengungguli carta biasanya buku-buku berbentuk pembangunan diri dan motivasi serta buku biografi bagi buku bukan fiksyen, dan bagi buku fiksyen pula, dari pelbagai genre; young adult, thriller, fantasy, poetry, horror, politics, dan sebagainya.

Bagi senarai buku bahasa Melayu yang mengungguli carta, bagi buku bukan fiksyen, kebanyakannya buku berbentuk bacaan umum yang ringan seperti travelog, inspirasi dan motivasi, manakala bagi senarai buku fiksyen pula, genre cinta hampir mendominasi carta, dengan sedikit celahan dari genre misteri, seram, kekeluargaan & Islamik.

Daripada genre bahan bacaan, kita boleh lihat jenis pembaca di kalangan rakyat Malaysia. Tidak perlu pergi jauh, pemenang buku bagi kategori Buku Popular di Anugerah Buku Negara 2017 sahaja telah membuktikan kecenderungan pembaca di negara kita. Rata-rata sukakan bahan bacaan yang santai, ringkas dan mudah.

Adakah salah untuk membaca bahan bacaan yang ringan?

Sudah tentu tidak. Membaca itu mempunyai tujuan yang berbeza bagi setiap individu. Ada yang membaca untuk menambah pengetahuan, untuk lulus peperiksaan, atau sekadar hobi dan santai semata-mata.

Namun, isu yang lebih besar di sini ialah apabila bahan bacaan bersifat santai dan mudah ini mendominasi masyarakat sehingga menjejaskan tahap pemikiran masyarakat. We are what we read. Mereka yang suka membaca surat khabar tabloid seperti Harian Metro berlainan cara dan tahap pemikirannya berbanding mereka yang membaca New Straits Times, sebagai contohnya.

Jika kita terlalu cenderung membaca dan mendapatkan ilmu daripada satu sumber sahaja, tahap pemikiran kita akan menjadi pasif, tidak berkembang dan kita tidak akan terdedah kepada corak pemikiran lain.

Justeru itu, sudah tentunya kepelbagaian bahan bacaan merupakan kaedah terbaik untuk ‘memandaikan’ diri. Baca buku cinta itu tidak salah, bacalah. Namun pada masa yang sama, usahakan membaca buku daripada genre lain seperti motivasi, travelog, agama, biografi dan juga, buku-buku dalam bahasa lain. Ada sesetengah pembaca cenderung membaca dalam satu bahasa sahaja hingga mennyebabkan mereka tidak terdedah kepada cara berfikir, budaya dan adat kaum lain.

Mesti ramai yang tertanya-tanya, penting ke membaca ni? Aku lepas SPM tak baca buku satu apa pun, hidup je. Lepas habis belajar di universiti, tak baca buku pun, survive je hidup berjawatan tinggi di syarikat.

Memang boleh survive, tapi cukup-cukup makan je la. Maksud penulis, hidup sekadar di tahap sedia ada, tidak berkembang jauh, tidak ke mana. Fizikal, mental, rohani dan emosi. Balik-balik layan hiburan dan komedi yang tidak membina di radio dan televisyen atau baca perkongsian yang membuka aib orang di portal-portal yang kurang bermanfaat isi kandungannya.

Banyak manfaatnya jika kita membaca, tak payah pergi jauh dengan membaca buku-lah. Baca artikel-artikel dalam The Patriots setiap hari pun sudah boleh membantu minda anda berkembang. Malah ia boleh dijadikan topik perbualan yang menarik apabila bertemu rakan-rakan dan saudara-mara. Takdelah asyik nak berbual tentang artis dan hiburan, kan.

Antara manfaat dan kebaikan membaca ialah aktiviti ini membantu anda fokus. Kajian mendapati dengan ledakan penggunaan telefon pintar pada masa kini, kebanyakan daripada kita (terutama yang kurang membaca), mengalami masalah sukar untuk fokus dalam tempoh yang lama. Haa, ini disebabkan oleh penggunaan media sosial melalui telefon pintar. Fokus ini penting contohnya, dalam aspek pekerjaan, bagi memudahkan urusan kerja, kerja cepat siap dsb. Fokus penting agar kita dapat berikan yang terbaik dalam pekerjaan. Jadi, tabiat membaca membantu anda fokus kerana anda perlu duduk di satu tempat dalam suatu tempoh dan fokus terhadap satu bahan bacaan, berbeza dengan membaca melalui media sosial yang mana bahan bacaannya pendek dan ringkas.

Tabiat membaca juga berguna dalam membantu kita menguatkan memori dan daya ingatan. Hal ini kerana apabila membaca, ada pelbagai elemen dalam cerita seperti watak, jalan cerita dan plot, latar belakang tempat dsb yang perlu kita ingat. Sama juga dengan membaca buku motivasi yang mana kita akan mengingati beberapa tip yang diberikan, atau buku kepimpinan yang mana kita akan ingat langkah-langkah tertentu.

Biasanya, orang yang membaca ini juga mempunyai kosa kata (vocabulary) yang lebih luas berbanding mereka yang tidak membaca. Mereka juga lebih yakin menyuarakan pendapat kerana mereka ada ilmu melalui pembacaan mereka, malah pendapat mereka biasanya lebih berfakta dan bukannya bersifat hearsay (orang kata). Mereka juga biasanya mempunyai skil menulis yang lebih baik.

Selain itu membaca dapat membantu mengurangkan stress dan depresi, mengelakkan Alzheimer, menginspirasikan arah tuju dan matlamat yang positif, menggalakkan daya empati dan emosi yang sihat, tidur dengan lebih lena, dan banyak lagi!

Sekarang kita pergi ke persoalan ketiga pula, bagaimana nak terapkan minat dan budaya membaca di kalangan masyarakat? Kita tidak boleh selesa dengan purata 15 buah buku setahun itu, kerana statistik ini sebenarnya kurang tepat bagi menggambarkan tahap pembacaan sebenar rakyat kita.

Ada banyak tip telah dikongsikan oleh pelbagai sumber, yang anda boleh cari sendiri di Internet. Penulis sendiri sering ditanya oleh rakan-rakan tentang cara untuk pupuk minat membaca dan cara untuk fokus apabila membaca. Di sini, penulis kongsikan tiga tip mudah yang penulis rasakan paling relevan, praktikal dan mudah untuk diamalkan.

Pertama, mulakan dengan buku yang nipis. Sebenarnya tak perlulah anda terus nak beli buku Salina setebal 371 muka surat. Anda boleh mulakan dengan buku yang nipis, terdapat banyak di pasaran. PTS Media Group Sdn. Bhd. merupakan antara jenama penerbit yang penulis sarankan untuk anda lihat untuk memulakan tabiat membaca. Mereka ada buku bahasa Melayu dalam pelbagai genre; fiksyen dan bukan fiksyen, agama, biografi, sejarah, keluarga, kesihatan, remaja, kanak-kanak dan malah, komik pun ada. Buku-buku mereka boleh didapati juga di kedai-kedai buku seperti MPH dan Popular. Manakala, Institut Terjemahan dan Buku Malaysia (ITBM) serta Dewan Bahasa dan Pustaka (DBP), merupakan antara penerbit buku yang penulis sarankan jika mahu memastikan bahan bacaan berkualiti yang tidak berkompromi dengan tatabahasa. Anda juga boleh mendapatkan bahan bacaan daripada penerbit-penerbit indie seperti Fixi, Lejen Press, Terfaktab Media, Dubook Press, Selut & SFP Press, dan Sindiket Soljah & Studio Anai-Anai. Bahan bacaan mereka biasanya, nipis, bersifat santai namun terdapat mesej dan perlu dibaca dengan minda yang terbuka. Kebanyakan buku-buku nipis dijual dalam julat harga mampu beli antara RM15 ke RM25 sahaja.

Tip kedua ialah dengan membaca buku yang anda minat. Jangan pula mula dengan membaca buku biografi Nelson Mendela atan Tun Dr Mahathir Mohamad, baru baca sehelai terus tutup buku. Baca genre yang anda suka. Jika anda suka genre cinta, perhubungan & kekeluargaan, maka mulakan dengan membaca buku-buku novel terbitan Jemari Seni. Jika anda suka seram dan misteri, maka baca buku-buku terbitan Buku Prima. Pendek kata, mulakan dengan minat anda bagi memastikan anda tidak mudah bosan dan mengalah. Jika anda tidak pasti dengan penerbit sedia ada, rajin-rajinlah singgah ke kedai buku terdekat dan luangkan masa meneliti buku satu persatu di sana. Banyak buku menarik dalam pelbagai genre yang santai-santai telah diterbitkan. Tinggal anda jumpa yang anda minat atau tidak.

Tip ketiga, tetapkan masa untuk membaca. Ramai yang beritahu bahawa mereka tiada masa untuk membaca kerana tuntutan kerja dan keluarga. Benar. Tapi penulis mengenali ramai pembaca yang berada dalam kalangan mereka yang berjawatan tinggi dan bekerja lebih sibuk daripada kita-kita yang biasa ni, dan ada antara mereka, ibu-ibu yang mempunyai anak-anak kecil namun masih boleh luangkan masa untuk membaca. Mudah saja, beri prioriti kepada diri untuk membaca. Tidak perlu luangkan masa terlalu lama, cukup 20 minit. Cari satu sudut di dalam bilik tidur, di meja makan, di ruang tamu, duduk dan baca buku. Setkan penentu waktu (timer) selama 20 minit dan jangan berhenti, atau tatap telefon sewaktu membaca. Mula-mula memang sukar (ditambah lagi dengan isu sukar fokus), namun lama-kelamaan, anda akan biasa dan tidak sedar masa berlalu sewaktu membaca. Sebaiknya anda cuba membaca setiap hari, agar kita tidak hilang tempo dan tidak lupa isi kandungan buku yang dibaca. Jika anda merasakan 20 minit terlalu lama, cuba renungi berapa lama anda melayari media sosial dan khidmat pesanan (messaging services seperti Whatsapp, Telegram, e-mel) pada telefon bimbit setiap hari? Mengikut kajian (terkini Mei 2017), masa yang diluangkan ialah sekurang-kurangnya dua jam sehari. Itu yang paling minimum. Jadi, apa salahnya waktu itu diperuntukkan sedikit untuk membaca, ya tak?

Baiklah, ada satu soalan ditanya kepada penulis. Ada antara mereka yang tidak membaca buku, namun membaca artikel dari surat khabar, majalah, laman web dan blog, seperti artikel The Patriot sebagai contohnya. Adakah itu dikira sebagai membaca buku?

Ia dikira sebagai membaca, namun bukanlah medium buku. Anda dikira sebagai membaca artikel. Tapi ada yang tidak puas hati, bolehkah dengan membaca artikel dikira sebagai membaca buku? Sudah tentu tidak, nama pun lain apatah lagi jenis mediumnya. Namun, sebagai tolak ansur, saya ada cadangkan begini (Kita ambil purata bagi tujuan pengiraan di sini ya. Jika anda benar-benar serius mahu mengira, saya cadangkan anda buat kiraan peribadi berdasarkan apa yang anda baca).

Purata bilangan patah perkataan bagi standard sebuah novel ialah 50,000. Bagi artikel pula, sukar untuk kita kira kerana ada banyak perbezaan dari segi bilangan patah perkataan. Bagi tujuan contoh, kita tetapkan secara puratanya 1,000 patah perkataan bagi satu artikel, justeru itu, bagi melengkapkan sebuah buku dibaca, anda perlu baca 50 artikel. Ini cara pengiraan yang mudah untuk mereka yang memang tidak dapat membaca buku. Kaedah menang-menang untuk semua.

Ada juga bertanya, betul ke baca buku bukan fiksyen tu lebih baik berbanding membaca buku fiksyen seperti novel?

Haa, ini penulis nak maklumkan, banyak sudah kajian dikeluarkan mengenai manfaat membaca buku fiksyen tau. Jadi, janganlah anda bimbang jika suka baca novel. Tak salah, cuma bergantung kepada genre dan mesej novel. Manfaat utama orang yang baca buku fiksyen ialah mereka mempunyai nilai empati yang tinggi. Empati ialah daya menyelami dan memahami perasaan atau emosi orang lain. Orang yang mempunyai empati lebih mudah memahami orang lain, tidak mudah berprasangka buruk, lebih bertolak ansur dan bersifat terbuka. Kita memerlukan lebih ramai orang sebegini dalam dunia yang semakin judgemental. Jadi, bacalah buku fiksyen agar anda dapat menjadi manusia yang lebih baik.

Tapi, perkara lebih utama, kita mulakan dengan sedikit-sedikit. Mulakan dengan bahan bacaan mudah seperti artikel dan majalah, buku yang nipis, genre yang kita suka. Selepas mendapat tempo, baru beralih kepada buku dalam genre lain, bahasa lain, lebih tebal dan berat isi kandungannya. Yang penting, seharusnya membaca ini aktiviti yang menyeronokkan, dan anda bukannya berlumba dengan orang lain untuk membuktikan anda lebih pandai, lebih banyak membaca dan sebagainya. Anda membaca untuk pembangunan diri, ke arah menjadi manusia yang lebih baik.

Jika ada dalam kalangan pembaca ingin menjadi seorang yang berjaya dalam kehidupan, ketahuilah bahawa kajian mendapati orang yang berjaya ialah orang yang membaca. Warren Buffet, salah seorang pelabur dan ahli perniagaan terkemuka di Amerika Syarikat, membaca 500 ke 1000 helai muka surat setiap hari. Bill Gates, Oprah Winfrey, Mark Cuban dan Mark Zuckerberg membaca secara puratanya 50 buah buku setahun. CEO SpaceX, Elon Musk merupakan seorang usahawan, pelabur, jurutera dan pereka cipta hebat masa kini, membaca dua ke tiga buah buku dalam genre yang berbeza setiap sehari! Ramai lagi tokoh-tokoh ternama dan terkemuka yang merupakan pembaca tegar, ini hanya sekadar contoh sahaja.

Jadi, apa lagi, mulakan membaca. Balik berhari raya di kampung, jangan lupa bawa balik sebuah buku untuk dibaca sewaktu senggang seperti sebelum tidur. Jika kewangan agak terhad, tidak apa, baca saja artikel daripada The Patriots!

~ E. H. Nathasia

Sumber Rujukan & Bacaan Lanjut:

Baca 2 buku setahun, macam 1996,

Rakyat Malaysia ‘memilih’ dalam membaca, http://www.sinarharian.com.my/nasional/rakyat-malaysia-memilih-dalam-membaca-1.438156

Budaya Ilmu dalam Kalangan Rakyat Malaysia, http://klikweb.dbp.my/wordpress/?p=1254

Sindrom Malas Membaca di Kalangan Rakyat Malaysia, http://www.southern.edu.my/malay/lain/artikel02.html

Rakyat Malaysia baca 15 buku setahun: makin cerdik atau tidak? http://mukasurat.my/2017/05/03/rakyat-malaysia-baca-15-buku-setahun-makin-cerdik-atau-tidak/

Senario Budaya Membaca Di Malaysia: Isu dan Cabaran, http://prisma.uitm.edu.my/prisma/view/viewPdf.php?pid=36048

10 Benefits of Reading: Why You Should Read Every Day, http://www.lifehack.org/articles/lifestyle/10-benefits-reading-why-you-should-read-everyday.html

Benefits of Reading: Getting Smart, Thin, Healthy, Happy, http://www.rd.com/health/wellness/benefits-of-reading/

6 Science-Backed Reasons To Go Read A Book Right Now, http://www.huffingtonpost.com/2015/08/05/health-benefits-reading_n_4081258.html

Reading Fiction Improves Brain Connectivity and Function, https://www.psychologytoday.com/blog/the-athletes-way/201401/reading-fiction-improves-brain-connectivity-and-function

10 Reasons Nonreaders Don’t Read — And How to Change Their Minds, https://www.scholastic.com/teachers/articles/teaching-content/10-reasons-nonreaders-dont-read—and-how-change-their-minds/

14 Ways to Cultivate a Lifetime Reading Habit, http://www.lifehack.org/articles/featured/14-ways-to-cultivate-a-lifetime-reading-habit.html

The Reading Habits of Ultra-Successful People, http://www.huffingtonpost.com/andrew-merle/the-reading-habits-of-ult_b_9688130.html

Do You Read More Books Than The Average American? https://www.bustle.com/articles/182106-do-you-read-more-books-than-the-average-american

5 Bookish Facts About American Reading Habits, http://mentalfloss.com/article/70303/5-bookish-facts-about-american-reading-habits

Annual book sale Big Bad Wolf will offer 3.5 million books this year, http://www.therakyatpost.com/business/2015/12/03/annual-book-sale-big-bad-wolf-will-offer-3-5-million-books-this-year/

Beware, the Big Bad Wolf is back! http://www.themalaymailonline.com/read/article/beware-the-big-bad-wolf-is-back

Buku Kontroversi Fattah Amin Terima Anugerah Buku Negara 2017,

Mahu Ubah Selera Bacaan Anda? Mungkin Anda Perlu Mencuba Buku Terbitan Dari Penerbit Alternatif Ini,

Daily time spent on social networks rises to over 2 hours, http://blog.globalwebindex.net/chart-of-the-day/daily-time-spent-on-social-networks/

MPH Online Bestsellers

PTS

ITBM

DBP


Asal Usul Songkok

Songkok merupakan salah satu daripada perhiasan kepala yang dikategorikan dalam keluarga ‘Destar’ pada pakaian cara Melayu. Songkok moden pada hari ini kebanyakannya diperbuat daripada kain baldu berwarna hitam yang dijahit pada lapisan kertas keras serta peragaannya terkadang diserikan dengan hiasan pada bahagian tepinya daripada hiasan kain berupa renda atau ropol daripada kain satin,  sulaman bermotif dan sebagainya.

Dalam tatacara pakaian kebangsaan, Songkok dianggap sebagai alat pelengkap kepada peragaan rasmi ‘baju melayu’ yang dipakai dalam majlis-majlis rasmi selain peranannya turut dipasangkan bersama kain songket. Bahkan, penggunaan songkok turut boleh diperagakan bersama pakaian-pakaian formal barat yang lain.

Nama Songkok dipercayai dipinjam daripada nama pakaian adat Bugis dari suku Bone,iaitu Songko’ Recca.Namun Songko’ Recca kebiasaanya diperbuat dari gentian sabut atau pohon palma yang dirajut serta dijalin. Manakala Songkok yang kita kenal pada hari ini juga pada awalnya memang sudah terbuat daripda fabrik yang pada awalnya dilipat,dan dikeraskan sebelum dijahit,dikenali sebagai ‘Getam Bulan atau Songkok Daeng yang berbentuk bulat dan rata di bahagian atasnya.

Perihal bentuk asal Songkok Daeng yang diubah menjadi Songkok Keras ini ada disebut dalam catatan Mejar Mohd Said Sulaiman dalam Pakai Patut Melayu: “Maka ada jua setengah daripada ikatan setangan itu diikat keras iaitu seperti keadaan songkok menjadi keringkasan bagi memakainya yang demikian terbit pada fikiran Yang Maha Mulia Almarhum Sultan Abu Bakar lebih munasabah dan ringkas memakai Songkok sahaja

Menurut catatan saudara Amir Hisyam pula, hubungan baik di antara Sultan Sir Abu Bakar dengan Sultan Abdul Hamid II dari kerajaan Turki Uthmaniyah ketika itu menyebabkan Baginda berkenan mengadaptasi Fez sebagai pakaian Melayu Johor.Fez atau juga disebut sebagai Tarbus menjadi sebahagian pakaian rasmi tentera Uthmaniyah sejak zaman Sultan Mahmud II.Catatan berkenaan Songkok di Johor pertama kali disebut dalam Syair Siti Zubaidah: “..berbaju putih bersongkok merah..”

Dalam buku ‘The Malay States’ oleh Philip C.Coote juga diadaptasikan daripada Fez Turki,tetapi agak menyerupai topi orang-orang Eropah,tetapi tidak mempunyai bahagian tepi,bertujuan memudahkan pemakainya bersujud ketika sembahyang, sebagaimana berikut: “…but with a little brimless hat,rather like a Turkish fez without the tassle, and made of red,black,yellow or green velvet which is always worn.The cap is made without a brim, in order that in accordance with his Mahomedan faith,the wearer may prostrate himself the more easily on the ground”

Rekabentuk Fez pulz pada asalnya adalah daripada Qalansuwah, iaitu sejenis penutup kepala yang agak keras dan menonjol yang dikenakan oleh Rasulullah ﷺ bersama-sama lilitan serban Baginda, sebagaimanan catatan Imam Ibn Qayyim رحمه الله dalam Zaad Al-Ma’ad.

Songkok meraih populariti yang hebat ketika zaman Presiden Soekarno memulai gerakan kemerdekaan di Indonesia, sekitar tahun 1921 apabila beliau menyarankan agar peci hitam dipakai sebagai lambang kesatuan nasional tanpa mengira agama,bangsa atau budaya yang berbeza di seluruh Nusantara.

Peci merupakan sebutan orang-orang Indonesia untuk Songkok sebelum nama ‘Songkok’ lebih dikenali di Malaysia dan Brunei.Dipercayai nama Peci berasal dari perkataan ‘Petje’ dalam bahasa Belanda yang merupakan kuasa kolonial yang paling lama menduduki Indonesia.

Selain daripada mempopularkan Songkok, Soekarno juga telah membuat sedikit perubahan kepada bentuk asal Songkok yang bulat kepada sedikit membujur,yang diinspirasikan daripada topi Belanda itu sendiri.Migrasi sebahagian besar orang-orang Indonesia ke Persekutuan Tanah Melayu (sebelum pembentukan Malaysia) membawa bersama mereka sebahagian tukang-tukang pembuat songkok juga yang akhirnya membawa kepada populariti songkok berbentuk bujur yang kita kenali hari ini.

Songkok juga diadaptasi sebagai sebahagian baju seragam Rejimen Ask4r Melayu Diraja di awal penubuhannya sekitar tahun 1933 dan dikekalkan sehingga ke hari ini. Pada hari ini rekabentuk songkok telah mengalami lebih banyak perubahan semisal wujudnya songkok jenis boleh lipat serta berberapa rekaan yang sinonim dengan individu tertentu misalnya Tun Dr Mahathir Mohamad, yang dikenal sebagai ‘Songkok Tun’.

Jadi apabila anda mengenakan songkok pada harini,berbanggalah dengan sejarahnya yang begitu unik dan niatkanlah untuk memakainya bagi menjaga kehormatan diri serta mencontohi sunnah Rasulullah ﷺ yang memakai Qalansuwah.

RUJUKAN:

Destar Alam Melayu, Johan Iskandar, Akademi Seni Warisan Tradisional Melayu. 2.Sejarah Songkok, Amir Hisyam https://www.facebook.com/laksamana.putrajaya/posts/673655173119315

Seminar Destar Alam Melayu, pembentangan oleh Encik Fadzil Azwan dari Persatuan Penggiat Seni Alam Melau (PERNILAM) di Universiti Malaya,28 November 2019

Pakai Patut Melayu,Mejar Mohd Said Sulaiman,Penerbit UKM

Zad Al-Ma’ad Fi Haadi Khayril ‘Ibad, ibn Qayyim Al-Jauziyah, Dar Kutub ilmiyyah

The Malay States,Philip C.Coote , A& C Black

Fakta Peci Soekarno: https://www.boombastis.com/fakta-peci-sukarno/86474

Makna Tersembunyi di Balik Helaian Benang Emas Songkok Bone https://www.liputan6.com/regional/read/3023741/makna-tersembunyi-di-balik-helaian-benang-emas-songkok-bone

Rejimen Askar Melayu Diraja 1933-1968, Syed Othman Syed Omar, Penerbit UM 10.Songkok Style Tun Pilihan Dr Mahathir


Covid-19 Membarah: Mafia Itali Mengambil Kesempatan

Seorang lelaki berbadan agak sasa sedang berjalan dengan baju kot panjang ke buku lali. Kasutnya digilap sehingga berkilat.

Tidak cukup dengan itu, beliau pakai baju rompi yang mungkin kalis peluru. Di belakangnya ialah baju lengan panjang dan tali leher. Di atas kepala pula ialah topi fedora – dan seluruh badanya serba-serbi hitam.

Itulah klise yang disanjung kongsi gelap Itali, satu kebiasaan di Bandaraya New York suatu masa dahulu. Kalau dikenang semula, golongan mafia merebak dengan begitu pantas antara 1920-1945.

Mereka meninggalkan tanahair Itali untuk mencari nafkah di Amerika Syarikat. Sepertimana Woodrow Wilson pernah mengimarahkan Impian Amerika, itulah rezeki yang dicari mereka.

Tetapi realitinya lebih jelas bahawa Impian Amerika itu hanyalah propaganda untuk menggalakkan imigrasi. Agak unik sebenarnya bagaimana “American Dream” dicanggahkan dengan “America First” dalam platform bangsa, kapitalisme dan demokrasi. Pada dasarnya Amerika Syarikat itu sendiri ialah sebuah negara imigran.

Bangsa Itali bermula di Amerika dengan darjat begitu rendah. Pelbagai perkara yang membezakan Itali dan Amerika pada masa itu. Mereka tidak pandai berbahasa Inggeris.

Mereka membiarkan misai dan janggut tumbuh dengan fesyen berlawan norma. Badan habis berbulu. Dan kemasukan mereka lebih untuk menjadi buruh kasar.

Oleh kerana populasi yang begitu ramai, ramai mengambil peluang untuk membuka perniagaan makanan.

Perniagaan-perniagaan ini didatangi kongsi gelap yang menawarkan perlindungan dengan syarat bayar. Jika enggan bayar, mereka tidak akan lindung katanya.

Tetapi mereka mesti akan cetuskan satu dua kejadian tidak diingini, kononnya untuk menunjukkan kepada pemilik bahawa perlindungan itu penting.

Oleh kerana ekonomi tidak baik, rangkaian mafia berputik dengan begitu pantas. Amerika Syarikat selepas Perang Dunia Pertama tersungkur dengan teruk kerana Kemelesetan Besar yang bermula angkara Keruntuhan Wall Street.

Peluang pekerjaan tidak stabil angkara pasaran bergoyang. Dan kepimpinan Warren Harding, Calvin Coolidge dan Herbert Hoover pula digelumangi dengan arus pro-agama yang mengharamkan penjualan alk0h0l.

Amerika Syarikat menunjukkan kepada dunia bahawa pengharaman perlu bermula daripada budaya. Undang-undang yang membelakangkan budaya sekaligus digagalkan budaya sendiri.

Disebabkan rakyat Amerika yang gemar minum alk0h0l, permintaan sentiasa ada. Dan disinilah datangnya mafia yang mengambil kesempatan begitu pantas. Mereka menjual alk0h0l pada harga tidak munasabah pun, begitu juga dengan r0k0k.

Kerajaan tidak berupaya untuk melakukan dua perkara semasa Pengharaman dijalankan:

Selama 13 tahun Pengharaman dilangsungkan kerajaan Protestan ini yang hanya ingin memulihkan bangsa Amerika daripada gejala m4buk, keg4n4san rumahtangga dan korupsi politik.

Ibaratkan tert3mb4k kaki sendiri, mereka melihat rangkaian mafia dengan pantas mengisi kelompongan. Dan 100 tahun kemudian, perkara yang sama berlaku lagi.

Itali – tempat kelahiran mafia – sedang mengharungi arus ini. Koronavirus telah mengikatkan kerajaan Giuseppe Conte dari leher ke kaki. Pentadbirannya tidak boleh bergerak (secara literal dan kiasan).

Dan apabila republik tersebut terpaksa ditutup, padah besar menanti barisan paling awal yang merasai tempiasnya – golongan miskin.

Kemelesetan Besar: tiada pekerjaan, ekonomi tidak stabil dan pasaran bergoyang.

Koronavirus: tiada pekerjaan, ekonomi tidak stabil dan pasaran bergoyang.

Perkaitannya jelas. Dan mafia dengan pantas bergerak untuk membantu keluarga-keluarga dikuarantin yang kehabisan wang (Tondo, 2020). Wilayah-wilayah seperti Campania, Calabria, Sicily dan Puglia tidak pernah terlepas daripada gejala kemiskinan teruk.

Apabila tidak boleh berniaga, struktur ekonomiya runtuh. Tiada pendapatan juga bererti tiada makanan. Dan kerajaan hanya boleh menawarkan baucer beli-belah buat masa sekarang.

Ekoran kemiskinan ini keamanan sosial Itali pun runtuh juga. Pihak peniaga tidak berani untuk buka kedai bukan kerana takut dis3r4ng koronavirus. Sebaliknya mereka takut dibelasah sampai m4ti.

Ini kerana banyak peniaga dipaksa berikan barangan mereka secara percuma (Giuffrida, 2020). Malah rakyat Bari pula siap bertumbuk lagi semata-mata untuk mendapat pinjaman €50.

Menteri Dalam Negeri Luciana Lamorgese pula telah mengarahkan supaya pihak polis kawal keadaan. Pihak mafia di Naples pun telah bergiat secara aktif untuk hantar makanan terus ke rumah.

Imej kerajaan semakin buruk dikerjakan kerana: (1) menghalang mafia bererti mereka rela biar rakyat lapar dan (2) membiarkan mafia pula bererti mereka gagal buat apa-apa.

Bak kata Don Vito Corleone dalam The Godfather, “I’m going to make an offer he cannot refuse.” Rakyat tidak boleh menolak tawaran ini. Kerajaan pun tidak boleh buat apa-apa.

RUJUKAN:

Giuffrida, A. (2020, April 1). Singing stops in Italy as fear and social unrest mount. The Guardian. Retrieved from https://www.theguardian.com/world/2020/apr/01/singing-stops-italy-fear-social-unrest-mount-coronavirus-lockdown

Tondo, L. (2020, April 10).  Mafia distributes food to Italy’s struggling residents. The Guardian. Retrieved from https://www.theguardian.com/world/2020/apr/10/mafia-distributes-food-to-italys-struggling-residents


Sultan Azlan Shah: Bapa Hoki Negara

Siapa sahaja dalam kalangan peminat sukan hoki dalam negara yang tidak mengenali nama baginda dalam sukan tersebut? Saya boleh katakan tiada. Manakan tidaknya, piala hoki antarabangsa yang prestijnya cukup tinggi juga dinamakan bersempena dengan nama baginda iaitu Piala Sultan Azlan Shah.

Penglibatan Awal Sultan Azlan Shah Dalam Hoki

Almarhum Sultan Azlan Shah telah menunjukkan minatnya yang mendalam terhadap sukan hoki ini semenjak di bangku persekolahan lagi. Bukan sahaja minat yang mendalam terhadap sukan ini, baginda juga merupakan seorang yang berbakat dalam bermain sukan hoki ini.

Bakat baginda yang menyerlah telah menarik perhatian pengurusan pasukan hoki negeri Perak. Baginda kemudian dilamar untuk bermain bersama pasukan negeri dan baginda kemudian telah menerimanya seterusnya bermain demi negeri Perak yang dicintainya.

Setelah tamat zaman persekolahannya, Almarhum Sultan Azlan Shah telah terbang ke England bagi melanjutkan pengajian ke peringkat yang lebih tinggi. Di England, baginda tidak terlibat dengan sebarang aktiviti berkenaan sukan hoki secara serius mungkin kerana ingin fokus akan pengajiannya pada ketika itu.

Sekembalinya baginda ke tanah air setelah mencurah bakti selama lebih sedekad di England, baginda telah bertugas sebagai Majistret Kelas Pertama di Bangunan Sultan Abdul Samad, Kuala Lumpur. Sepanjang bekerja di ibu kota, baginda dikatakan telah asyik turun melihat pasukan hoki negeri Selangor berlatih di Kelab Diraja Selangor yang berada hanya berhadapan dengan pejabat tempatnya bekerja.

Sultan Azlan Shah & Pasukan Hoki Negara

Selepas melihat baginda yang meminati sukan ini dengan begitu mendalam. Tambahan lagi, baginda memegang jawatan yang besar di peringkat antarabangsa. Beberapa orang rakan Almarhum Sultan Azlan Shah yang pada ketika itu bermain untuk pasukan Selangor telah mengesyorkan nama baginda untuk dicalonkan sebagai Naib Presiden Persekutuan Hoki Malaysia.

Bertuah sekali apabila tidak lama kemudian, Persekutuan Hoki Malaysia pun menawarkan jawatan tersebut kepada baginda kerana merasakan yang baginda adalah calon yang paling bersesuaian. Almarhum Sultan Azlan Shah pada ketika itu mengambil masa untuk memikirkan tentang tawaran tersebut sebelum menerimanya pada sekitar tahun 1973.

Selepas dua tahun baginda menjawat jawatan tersebut, Malaysia buat julung kalinya telah menjadi tuan rumah untuk Piala Dunia Hoki. Dalam kejohanan Piala Dunia Hoki tersebut, pasukan negara telah menduduki tangga keempat dan hal tersebut merupakan suatu perkara yang ajaib buat negara kita pada ketika itu. Kejayaan ini telah melonjakkan nama pasukan negara dalam sukan hoki ini di persada antarabangsa.

Selepas memegang jawatan Naib Presiden selama kira-kira 7 tahun, Almarhum Sultan Azlan Shah dilantik pula sebagai Timbalan Presiden Persekutuan Hoki Malaysia. Sepanjang memegang jawatan tersebut, pelbagai perkara telah berjaya dilaksanakan baginda dalam usahanya membangunkan sukan hoki di negara ini.

5 tahun kemudian pada tahun 1985, baginda mengambil alih tampuk pengurusan Presekutuan Hoki Malaysia selepas dilantik sebagai Presiden. Baginda meneruskan lagi kecemerlangannya dalam membangunkan sukan hoki di negara ini.

Salah sebuah kecemerlangan yang dapat dikecapi adalah kejayaan negara yang sekali lagi menjadi tuan rumah Piala Dunia Hoki pada tahun 2000. Dalam kejohanan edisi tahun 2000 itu, pasukan negara berjaya menduduki tangga keenam keseluruhan.

Kecemerlangan baginda tidak hanya terhenti di dalam padang hoki. Baginda telah berjaya membuatkan negara mencatatkan keuntungan hampi RM2 juta melalui penganjuran kejohanan Piala Dunia Hoki tersebut.

Antara kejayaan yang berjaya dikecapi Almarhum Sultan Azlan Shah semasa memegang jawatan presiden adalah penubuhan Yayasan Hoki Malaysia pada tahun 1992. Melalui yayasan tersebut, para pemain hoki di Malaysia dapat menikmati tiga jenis faedah;

Penubuhan Yayasan Hoki Malaysia ini adalah merupakan ilham daripada baginda dalam usahanya membantu dan menjaga kebajikan para pemain hoki tempatan. Melalui yayasan tersebut, puluhan pemain telah berjaya menyambung pengajian ke peringkat yang lebih tinggi.

Almarhum Sultan Azlan Shah kemudian meneruskan perjuangannya membangunkan sukan hoki di negara ini sebelum meletakkan jawatan presiden itu pada tahun 2005. Tidak terhenti di situ kerana selepada beberapa ketika, baginda dilantik semula sebagai Penasihat Kehormat Persekutuan Hoki Malaysia sehinggalah ke hujung nafas baginda.

Penglibatan Sultan Azlan Shah Di Peringkat Antarabangsa

Almarhum Sultan Azlan Shah cemerlang dan dipandang tinggi bukan sahaja di dalam negara sebagai Presiden Persekutuan Hoki Malaysia. Namun begitu, baginda juga merupakan seorang yang disanjung tinggi oleh peminat hoki di peringkat antarabangsa.

Baginda telah dilantik menjawat jawatan Naib Presiden Persekutuan Hoki Asia pada tahun 1960 sebelum dilantik pula sebagai Presiden Persekutuan Hoki Asia 4 tahun kemudian pada tahun 1964. Baginda kemudian memegang jawatan tersebut hingga ke hujung hayatnya.

Semasa memegang jawatan itu, baginda juga telah berusaha keras bagi meningkatkan kualiti hoki di rantau ini. Baginda telah mencadangkan penubuhan Akademi Hoki Asia yang bermatlamat untuk meningkatkan bukan sahaja mutu para pemain malahan juga mutu para pegawai pertandingan di Asia.

Tidak terhenti di rantau ini sahaja, baginda juga pernah menjawat jawatan Naib Presiden Persekutuan Hoki Antarabangsa pada tahun 1992 selama 2 penggal berturut-turut. Hal ini menunjukkan bahawa baginda merupakan individu yang disegani ramai dalam sukan hoki bukan sahaja di negara malahan di dunia juga.

Catatan Penulis

Jasa Almarhum Sultan Azlan Shah begitulah besar kepada bukan sahaja rakyat di negerinya malahan kepada semua rakyat di negara kita. Baginda telah mencurahkan jasa dan baktinya dalam bidang-bidang yang menjadi kepakarannya.

Baginda tidak pernah berhenti mencurahkan bakti kepada tanah air hinggalah sekembalinya baginda ke pangkuan Ilahi. Sumbangan baginda kepada negara menunjukkan cinta baginda yang begitu mendalam kepada Malaysia yang kita semua cintai ini.

Mungkin kita dapat mencontohi keperibadian yang terdapat pada diri baginda yang bukan sahaja mementingkan pendidikan malahan juga jasmani seterusnya menjadikan dirinya seorang individu yang berkualiti pada setiap aspek dalam diri.

Semoga Allah merahmati segala jasa dan bakti baginda kepada negara ini dalam bidang kehakiman mahupun sukan. Insyallah. Al-fatihah.

RUJUKAN :


Mitos Perjanjian Orang Sungai Dan Buaya

Artikel kali ini penting bagi saya yang berdarah Orang Sungai kerana mitos ini adalah sebahagian dari identiti bangsa yang jarang didengari (selain orang Sabah sendiri) yang menduduki Sungai Kinabatangan ini.

Orang Sungai. Orang Sungai adalah kaum asli yang menetap di daerah Kinabatangan, Beluran, dan Kota Marudu. Selain itu, orang Sungai juga terdapat di Ranau, Lahad Datu, dan Sandakan.

Bangsa ini digolongkan ke dalam bangsa Kadazan Dusun kerana berkongsi adat resam dan bahasa yang hampir sama. Orang Sungai juga adalah suku kaum terbesar di Pantai Timur Sabah. Ramai umumnya tidak mengetahui kewujudan Orang Sungai ini sebab tiada apa-apa maklumat atau pendedahan di media massa.

Orang Sungai juga mempunyai pecahan-pecahan suku tersendiri kerana dialek bahasa yang berbeza. Contohnya Orang Sungai di Beluran dan di Kinabatangan. Biarpun mereka adalah kaum yang sama, dialek yang dipengaruhi oleh bangsa lain dan keadaan geografi yang berbeza menyebabkan dialek bahasa mereka berbeza. Agama yang paling ramai dianuti adalah Islam. Sebahagian dari mereka adalah menganut Kristian dan animisme yang menetap di kawasan Tongod, Pinangah, Lahad Datu, dan Paitan.

Ekonomi mereka dahulu bergantung kepada hasil buah dan hasil air sungai. Sekarang ekonomi mereka makin maju dengan perladangan kelapa sawit. Tetapi mereka tidak tinggalkan ekonomi mereka dahulu. Mereka tetap melakukannya biarpun ekonomi telah maju ke hadapan.

Selain mempunyai amalan kehidupan yang unik, ada satu perkara yang lagi unik terhadap Orang Sungai ini. Kaum ini sebenarnya pernah berjanji dengan buaya suatu ketika dahulu. Pernah salah satu saudara saya yang berbangsa Orang Sungai, cuma dipanggil sebagai Herman menceritakan kepada saya akan kisahnya.

Dulu, Orang Sungai Kinabatangan digelar Orang Sungai Sukang. Kehidupan seperti kehidupan Orang Sungai juga tetapi yang membezakan Orang Sungai Sukang dengan Orang Sungai sekarang adalah tubuh badan yang besar dan tinggi. Disebabkan Orang Sungai Sukang telah bertebar di seluruh Timur Sabah, keaslian Sungai Sukang hampir pupus. Sejak penjajahan Jepun, sedikit saja Orang Sungai Sukang yang ada sehinggakan Orang Sungai Sukang sekarang ini digelar Orang Sungai Kinabatangan yang mempunyai iras-iras bangsa Jepun.

Pernah ada peristiwa atuk kepada bapa Herman (moyang) bertemu dengan buaya. Suatu hari, moyang ini seperti biasa, keluar mencari rezeki. Sampai di tepi sungai, moyang terjumpa seekor buaya yang tersekat di akar pokok bakau. Moyang berkira-kira mahu selamatkan buaya atau tidak.

Kasihan dengan keadaan buaya tersebut, moyang terus tekad selamatkan buaya yang tersepit itu tidak kira akan nyawanya. Setelah moyang melepaskan buaya itu dari sepitan akar pokok bakau, buaya terus melarikan diri ke dalam sungai. Moyang pelik. Buaya kan ganas. Membaham tidak kira siapa mangsanya. Kenapa diar lari? Cetus hati moyang.

Tanpa peduli kejadian itu, moyang terus pergi melakukan kerjanya. Waktu malam, moyang termimpi buaya yang pernah dia selamatkan. Buaya itu mendekatinya. Berulang-ulang mimpi itu menghantui moyang. Sehingga suatu hari moyang mencari seseorang yang tahu menafsir mimpi. Moyang menceritakan mimpinya. Kemudian penafsir mimpi itu beritahu:

“Buaya tu berterima kasih sama kamu. Dia mahu cari kamu. Nanti pergi cari dia dan bagi makanan sama buaya tu.”

Moyang mengiakan dan terus membuat persiapan mencari buaya yang dia selamatkan itu. Dia pergi tepi pantai tersebut, tidak kelibat buaya itu. Selama 3 hari moyang puas mencari, akhirnya moyang terjumpa buaya itu. Moyang mendekati perlahan-lahan kerana takut tindakan buaya seterusnya. Tetapi buaya itu diam saja. Sampai ke tempat buaya itu, moyang memberikan makanan kepada buaya itu.

“Kalau kamu berterima kasih sama aku, aku terima. Kalau berterusan kamu dan keluargamu tidak kacau kami, kami pun buat yang sama juga macam kamu semua buat.” Moyang berkata, mementerai janji dengan buaya itu.

Dari peristiwa itulah keluarga moyang dan keturunan buaya itu menghormati satu sama lain. Kemudian kisah buaya tersebut menjadi bualan masyarakat Kinabatangan. Bagi mencari kesahihan kisah ini, kata Herman tidak mungkin kita mendapat kesahihan cerita dari orang terdahulu sebab semuanya telah tiada di muka bumi ini. Jadi boleh saja dianggap kisah ini mitos namun masih lagi ada antara generasi tua percayainya lagi.

Kerana kisah moyang bertemu buaya itulah ramai orang Sungai Kinabatangan menghormati buaya apabila mencari rezeki di sungai. Namun sehingga abad ini, tradisi tersebut semakin menghilang kerana tiada generasi kemudian yang membawa mitos ini. Tambahan pula, telah ada kes buaya membaham penduduk Kinabatangan.

Sedih keluarga si mangsa sehingga sanggup salah satu ahli keluarga membeli senapang patah demi memburu buaya yang membunuh mangsa. Amat menyedihkan namun ada sebab ekologi mengapa buaya sanggup berbuat demikian.

Aktiviti perluasan ladang kelapa sawit dan perumahan semakin pesat di kawasan hutan berhampiran Sungai Kinabatangan. Hutan tidak lagi meliar di kawasan tersebut dan tiada lagi haiwan buruan buaya seperti rusa menetap di situ. Buaya yang biasa memburu haiwan daratan akan keliru dengan penduduk yang berjalan dan memancing di tepi sungai sebagai rusa. Kalau kelaparan, buaya tanpa was-was menyerang penduduk tersebut.

Inilah yang menyebabkan telah ada kes serangan buaya di Kinabatangan. Mohon pihak berwajib selesaikan masalah tersebut dengan solusi pemuliharaan dan larangan penduduk meceroboh kawasan buaya. Saya berharap mitos buaya bersahabat dengan Orang Sungai berkekalan menjadi bualan masyarakat yang sayangkan budaya kaum mereka.

RUJUKAN:

Frans Welman (2011). Borneo Trilogy Volume 1: Sabah. Booksmango.

Wendy Hutton (2004). Kinabatangan: Sabah Colour Guide. Natural History Publications (Borneo


Kemiskinan Mempengaruhi Budaya Membaca Anak-Anak?

Ada perbincangan mengenai adakah habit membaca mempunyai kaitan dengan status sosioekonomi keluarga?

Perkara ini ada perbezaan pendapat, tetapi banyak kajian menyokong ada kaitannya sosioekonomi keluarga dan habit membaca.

Terdapat kajian melaporkan bahawa status sosioekonomi keluarga memberikan impak untuk stimulasi minat membaca. Sosioekonomi yang tinggi memberikan peluang kepada anak-anak untuk minat membaca, lebih banyak duit, lebih banyak buku di rumah [1].

Kanak-kanak yang datang daripada keluarga yang rendah status sosio-ekonominya tidak mempunyai peluang untuk membaca kerana beberapa sebab seperti ketiadaan buku di rumah dan banyak habiskan masa menolong ibu bapa kerana kemiskinan. Tambah lagi, mereka kurang minat membaca [1].

Ada kajian lain menunjukkan pendapatan keluarga tidak memberikan kesan pada minat membaca. Tetapi latar belakang keluarga yang bagus akan jadi pemicu dan pengaruh kepada munculnya minat untuk membaca. Ibu bapa berpendidikan tinggi, terutamanya ibu, memberikan pengaruh yang besar kerana ibu banyak menghabiskan masa bersama anak-anak di rumah [2].

Keluarga yang tinggi sosio-ekonominya mempunyai ibu bapa berpendidikan tinggi. Ibu bapa berpendidikan tinggi mempunyai kesedaran dalam kepentingan membaca & pendidikan. Jadi, mereka banyak melaburkan perkara ini kepada anak. Tuntas mempengaruhi minat membaca dan pendidikan anak [3].

Persekitaran yang kondusif amat penting untuk stimulat dan memicu minat membaca. Persekitaran ini biasanya mudah untuk dilakukan oleh orang yang berstatus tinggi sosio-ekonominya [4].

Terdapat kajian yang menyokong bahawa, kurangnya minat membaca kerana persekitaran di rumah tidak menyediakan persekitaran kondusif yang boleh memicu minat untuk membaca. Faktor-faktor lain termasuk akses kepada buku [5].

Status sosio-ekonomi penting sebab berikan pengaruh terhadap kemampuan membaca. Keluarga yang rendah status sosio-ekonominya biasanya mempunyai tahap kemampuan membaca yang rendah. Tuntas, kurangnya pembacaan buku. Hal ini berbeza dengan tinggi sosio-ekonominya [6][7].

Faktor dan hobi memiliki buku datang daripada minat membaca. Kalau orang kaya tetapi tak minat membaca, dia memang tidak akan beli buku. Asasnya, ada juga orang kaya yang tidak minat membaca. Tuntas, tidak membeli buku. Hal ini memberikan kesan kepada anak-anak juga [1].

Sebab itulah wang penting untuk kelangsungan hidup. Tapi wang tanpa pendidikan, gaji 17 angka dengan perlekehkan sistem pendidikan universiti tidak akan melahirkan individu yang cerdik dan membaca.

Janganlah percaya ahli perniagaan yang sogok bahawa belajar tinggi tak penting.

Minat membaca dan pendapatan keluarga tidak mempunyai perkaitan. Tetapi minat itu mudah dipupuk daripada keluarga yang tinggi sosio-ekonominya berbanding keluarga yang rendah sosio-ekonomi [2].

Sosio-ekonomi tinggi ini bukan semesti orang kaya, asalkan kewangannya stabil dan mempunyai didikan asas pun telah mempunyai peluang yang sama seperti orang kaya dalam memupuk kepentingan membaca dan pendidikan kepada anak-anak.

Kesimpulan:

1. Minat membaca dipupuk oleh persekitaran yang kondusif termasuk sikap ibu bapa terhadap aktiviti membaca, akses kepada buku di rumah, rutin membaca di rumah, suasana membaca di rumah.

2. Persekitaran yang kondusif itu mudah disediakan oleh keluarga yang tinggi sosio-ekonominya dan ibu bapa yang berpendidikan. Tinggi sosio-ekonomi dalam melaburkan duit dalam aktiviti membaca. Ibu bapa berpendidikan mempunyai kesedaran kepentingan membaca kepada anak-anak.

3. Keluarga yang tinggi sosio-ekonominya dapat melaburkan masa dan wang untuk pendidikan anak-anak. Tuntas, kemampuan membaca itu tinggi. Tambah lagi, anak-anak tidak perlu terlibat dalam usaha untuk mencari rezeki untuk keluarga. Ibu bapa berpendidikan mempunyai kesedaran tinggi dalam kepentingan membaca dan pendidikan anak-anak.

4. Keluarga yang rendah sosio-ekonomi pun dapat memupuk minat membaca kepada anak-anak sekiranya ibu bapa sedar akan kepentingan membaca. Kesedaran ini biasanya sukar untuk dicapai apabila ibu bapa berpendidikan dan berpendapatan rendah. Tambah lagi apabila banyak aktiviti disibukkan dengan mencari rezeki.

5. Anak-anak daripada keluarga yang rendah sosio-ekonominya biasanya banyak habiskan masa mereka menolong ibu bapa mencari rezeki. Tambah lagi, keluarga ini tidak mempunyai peluang untuk menyediakan persekitaran membaca di rumah. Pelaburan ke arah ini kurang.

6. Sekadar tambahan, kalau tengok ahli-ahli fizik hebat, biasanya mereka datang daripada keluarga yang tinggi sosio-ekonominya.

Aristotle – ayahnya doktor diraja
Archimedes – ayahnya ahli astronomi diraja
Ptolemy – dia sendiri kerabat diraja
Galileo Galilei – ayahnya aristokrat
Isaac Newton – ayahnya peladang kaya
Thomas Young – ayahnya ahli perniagaan
Lord Kelvin – ayahnya profesor
Clerk Maxwell – ayahnya peguam
Max Planck – ayahnya profesor
Albert Einstein – ayahnya jurutera dan peniaga
Neils Bohr – ayahnya profesor
Erwin Schrodinger – ibunya profesor

Michael Faraday adalah ahli fizik hebat yang datang daripada keluarga yang amat miskin. Tetapi dia jadi cemerlang bermula daripada kerjayanya di kedai buku untuk tanggung keluarganya pada umur 13 tahun. Jadi, dia dapat akses kepada buku dengan mudah.

Keluarga Marie Curie pun tidak bernasib baik. Harta banyak hilang akibat peperangan tetapi kedua-dua ibu bapanya adalah guru. Jadi, kesedaran kepentingan membaca dan pendidikan itu tinggi. Tuntas, memberikan pengaruh kepada anak-anaknya. Kakaknya seorang doktor.

RUJUKAN:

[1] Le, T. T. H., Tran, T., Trinh, T. P. T., Nguyen, C. T., Nguyen, T. P. T., Vuong, T. T., … & Nguyen, M. H. (2019). Reading habits, socioeconomic conditions, occupational aspiration and academic achievement in Vietnamese junior high school students. Sustainability, 11(18), 5113.

[2] Yusof, N. M. (2010). Influence of family factors on reading habits and interest among level 2 pupils in national primary schools in Malaysia. Procedia-Social and Behavioral Sciences, 5, 1160-1165.

[3] Aramide, K. A. (2015). Effect of parental background factors on reading habits of secondary school students in Ogun State, Nigeria. Journal of Applied Information Science and Technology, 8(1), 70-80.

[4] Ameyaw, S. K., & Anto, S. K. (2018). Read or perish: Reading habits among students and its effect on academic performance: A case study of Eastbank senior high school-Accra. Library Philosophy and Practice

[5] Korat, O., Klein, P., & Segal-Drori, O. (2007). Maternal mediation in book reading, home literacy environment, and children’s emergent literacy: A comparison between two social groups. Reading and Writing, 20(4), 361-398.

[6] Dolean, D., Melby-Lervåg, M., Tincas, I., Damsa, C., & Lervåg, A. (2019). Achievement gap: Socioeconomic status affects reading development beyond language and cognition in children facing poverty. Learning and Instruction, 63, 101218.

[7] Van Vechten, D. (2013). Impact of home literacy environments on students from low socioeconomic status backgrounds.


Bala Seakan-akan Zaman Firaun Menyerang Mesir Semula

Serαηgαη haiwan boleh berlaku dalam mana-mana negara di dunia ini. Malah Malaysia pun tidak terkecuali. Ada saja kampung dan bandar yang diserang nyamuk Aedes. Tetapi kalau katak yang menyerang, takutlah juga.

Bayangkan buka mata nampak ribuan katak melompat ikut rentak korus. Kalau lompat di hutan, tiada masalah sangat. Tetapi kalau lompat dalam ruang tamu rumah sendiri? Faham-faham sajalah.

Peristiwa ini pernah berlaku di Mesir Purba dulu, ketika Firaun enggan membebaskan Bani Israil. Muncul katak, kutu, langau dan belalang secara menderu-deru.

Habis satu, datang satu. Bukan setakat seekor dua. Jadi kalau berlaku serαηgαη amfibia, araknid atau serangga di bumi Mesir, feelnya memang lain. Bukan setakat teori – tetapi secara realiti kerana baru-baru ini kerajaan Mesir terkejut mendapat berita yang buminya diserang kala jengking.

Kitaran Seperti Kesan Domino Firaun

Musibah yang menimpa Mesir Purba semasa zaman Firaun dulu berlaku dalam bentuk rangkaian. Pada mulanya, Sungai Nil bertukar warna menjadi merah. Kalau tengok penjelasan saintifik, isi gunung berapi telah menjejaskan kualiti air… ataupun alga merah melitupi permukaan air.

Mana-mana penjelasan sekalipun, ikan tetap mαti dan menyebabkan bau sangat busuk. Tanpa ikan dalam sungai, populasi amfibia membiακ dengan pantas kerana telur tidak dimakan ikan. Kemudian mereka keluar menyusahkan hidup orang ramai. Kejadian nampak sangat berlaku ikut rantaian. Lagi Firaun degil; lagi banyak bala menimpa.

Kejadian di Mesir Purba tidak perlu ditafsir ikut landasan agama pun. Alam sekarang pun tiada beza. Manusia menyebabkan pelepasan gas rumah hijau yang mempercepat proses perubahan iklim. Apabila iklim berubah, semua terjejas.

Gas rumah hijau manusia menaikkan suhu Bumi yang menjejaskan aktiviti phytoplankton dan zooplankton di dasar laut (Barneche, et al., 2021). Tanpa aktiviti ini, ikan kecil tidak boleh makan. Populasi ikan kecil pun berkurangan, sekali gus mengurangkan populasi ikan besar. Walaupun kitaran nampak lebih semulajadi, semua boleh nampak korelasinya.

Serαηgαη Kala Jengking Di Aswan

Perubahan iklim adalah topik yang membosankan marhaen. Kerana naratifnya banyak dipolitikkan. Tetapi semua kena faham: ia akan berlaku; ia masih berlaku dan ia telah berlaku. Baru-baru ini rakyat Aswan menggigil kesejukan kerana ribut dan hujan batu.

Angin menyimbahkan ais ke merata tempat, yang dinaiki air bah sampai terputus bekalan elektrik. Ada bangunan rμηtμh, dan pokok tercabut. Apabila cuaca bertenang, ramai orang keluar mendapatkan bantuan.

Tanpa disedari, bukan rumah manusia saja yang terkesan. Haiwan pun sama. Entah dari mana, kala jengking muncul begitu banyak sampai meηγeηgαt lebih daripada 500 orang kampung (Al Jazeera, 2021). Pihak kementerian sekarang sedang bergegas membawa 3,000 dos ubat αηtibisα ke tempat tumpuan, yang turut melaporkan kes pαtμkαη ular.

Perubahan Iklim Sebagai Punca

Serαηgαη kala jengking adalah perkara biasa di Mesir. Kala jengking dipercayai mempunyai 31 spesis yang berbeza dari segi fizikal dan bisα. Tetapi serαηgαη berangkaian adalah sesuatu yang sangat membimbangkan.

Kerana semua sebenarnya berasa tergugat sampai perlu mempertahankan diri lebih-lebih lagi selepas banjir kilat berpunca daripada cuaca buruk. Tetapi ada beza antara hujan lebat dan ribut bergelombang.

Menurut pengarah bagi sebuah pusat pengkaji cuaca tempatan, perubahan iklim memainkan peranan sampai cuaca menjadi ekstrim. Tidak patut turun hujan batu pun sebenarnya, kerana Aswan adalah tempat yang panas sepanjang tahun (Mamdouh, 2021).

Jelas sekali ada sesuatu tidak kena di Mesir. Namun kejadian ini hampir sama dengan bala firaun. Ia berlaku dalam bentuk rantaian yang perlu diteliti secara serius.

RUJUKAN:

Al Jazeera. (2021, November 15). Storms in Egypt’s Aswan unleash scorpions in people’s homes.

Barneche, D., et al. (2021). Warming impairs trophic transfer efficiency in a long-term field experiment. Nature.

Mamdouh, R. (2021, November 14). Over 500 (ditapiskan) by scorpions in Aswan as extreme weather causes (ditapiskan), pushes scorpions and snakes out of habitats. MADA Masr.


Kenapa Orang Bodoh Selalu Anggap Dirinya Bijak?

Pernah tak anda buka Facebook, lepas itu terbaca kenyataan seseorang yang mendakwa Nabi Adam turun di Gunung Jerai dan vaksin agenda Yahudi? Padahal kita semua tak tahu di mana Nabi Adam turun dan orang Yahudi pun lawan vaksin. Masalahnya ramai betul yang percaya dan siap menjadi taksub lagi.

Sekarang ini beralih pula kepada situasi kedua iaitu anda buka Twitter lepas tu ada yang cakap ringgit melemah kerana perdana menteri. Tambah lagi, tak nak bina LRT sebab membazir katanya. Apabila kita baca, nampak sangat kenyataan pentaksub konspirasi dan politik ini bebal semacam. Tapi yakin betul mereka keluarkan kenyataan sebegitu dan apa sebabnya.

Inilah dinamakan sebagai Dunning-Kruger effect yang telah digagaskan oleh David Dunning dan Justin Kruger. Apa benda tu? Secara asasnya Dunning-Kruger effect adalah kecenderungan individu yang menganggap diri lebih pandai dalam bidang di luar kepakarannya. Jadi orang seperti ini memiliki tahap keyakinan yang sangat tinggi untuk sanggah pendapat pakar. Dalam bahasa mudahnya manusia sebegini suka buat palatao.

Apakah punca berlakunya masalah Dunning-Kruger effect?

Kebiasaannya mereka ini alpa dalam menilai diri lebih dahulu kerana terlalu anggap dirinya betul dan sempurna. Padahal setiap manusia itu miliki kekurangan masing-masing dan kecerdikan kita bersifat terhad. Bermakna kita hanya boleh bercakap tentang perkara yang kita mahir sahaja. Berbeza pula dengan mereka yang gemar buat palatao sendiri.

Sikap lupa diri ini mungkin berpunca daripada kurangnya metacognition yang bermaksud keupayaan menilai pengetahuan dan kemampuan diri sendiri. Apabila nak nilai pengetahuan diri pun tak mampu, jangan terkejut jika mereka ini gemar keluarkan kenyataan yang dangkal. Di samping itu, golongan sebegini juga sebenarnya beranggapan bahawa mereka miliki beban dan tanggungjawab untuk membetulkan keadaan. Bermakna hanya mereka hanya yang mampu perbetulkan masyarakat.

Sebagai contoh, dulu ada yang cakap setiap kali bencana yang datang ke Malaysia merupakan bala. Lantas mereka keluarkan kenyataan untuk takut-takutkan masyarakat. Terdapat juga yang kata Malaysia adalah negara paling sampah di dunia. Maka jadi tanggungjawab mereka untuk perbetulkan segalanya. Padahal fakta dan data buktikan bahawa andaian mereka itu salah.

Sekarang ini macam mana pula nak atasi Dunning-Kruger effect?

Senang sahaja iaitu perlu berfikir sebelum bertindak ataupun berkata-kata. Ambil masa sedikit untuk fikir sama ada tindakan anda betul atau salah. Satu lagi jangan ingat apa yang ada rasakan betul itu juga betul pada mata masyarakat. Sebagai contoh dalam kes kak long 7 Eleven, kak long menyatakan dia betul sebab mempertahankan anaknya daripada dituduh mencuri. Tapi masyarakat pula anggap sebaliknya kerana kak long tak mahu berbincang dan anaknya merosakkan barang dalam 7 Eleven.

Seterusnya, wajib terima kritikan dengan hati terbuka. Perkara ini amat penting terutamanya jika berada di tempat kerja. Apabila kena tegur ataupun dikritik oleh pihak atasan, sila hadam dan cuba perbaiki segala kelemahan diri. Jangan sesekali ego dengan menyatakan anda adalah betul dan menfitnah orang atasan bahawa mereka pilih kasih. Di samping itu, sentiasa tambah pengetahuan dengan lebih banyak. Apabila semakin banyak anda tahu, anda akan menyedari bahawa diri ini sebenarnya makin bodoh. Malah ada insan yang lebih pandai daripada anda.

Kesimpulannya jika terjumpa lagi manusia sedemikian rupa, sila abaikan dan anggap mereka seperti nyamuk sahaja. Ini kerana mereka akan tetap dengan kebebalan diri sendiri dan akan merendahkan taraf kita sahaja layan mereka. Jadi biarkan mereka terjun dengan labu-labunya sehingga sedar bahawa dirinya bukanlah cerdik seperti disangka.

Imam Syafie juga pernah berkata:

Aku mampu berhujah dengan 10 orang yang berilmu tetapi aku pasti kalah dengan seorang yang jahil, kerana orang yang jahil itu tidak pernah faham landasan ilmu.

RUJUKAN:

Jacob, D. (2021, Mac 19). What is an example of the Dunning-Kruger effect? Medicine Net. Dipetik daripada https://www.medicinenet.com/what_is_an_example_of_the_dunning-kruger_effect/article.htm


Aku Dah Cakap… Trump Bukan Si Gila!

Berita paling penting dalam 2 tahun yang lepas sejak berlakunya “p3rang perdagangan” (trade w4r) antara US dan China: kedua-dua US dan China telah menandantangani perjanjian perdagangan fasa satu (“phase one” trade deal) di Rumah Putih sebentar tadi.

Punca p3rang perdagangan ialah Trump complain defisit perdagangan antara US dan China terlalu besar ($419 bilion pada tahun 2018), jadi dia naikkan tarif (cukai) ke atas barangan import China bermula Jun 2018. So far dah 4 round tarif dia bagi, nilai barangan China yang dikenakan tarif yang lebih tinggi ada dalam $350 bilion.

Eksport China ke US ada dalam $540 bilion. $350 bilion = 65%, gila tak sakit China. Untuk paksa China tunduk, Trump kejap sekat Huawei, kejap cucuk China dengan bakar isu Korea Utara, Hong Kong, Uyghur dan baru-baru ni Iran (Iran ni rakan penting China, kalau terjadi pape, China juga susah). Ni taktik Trump yang dikenali sebagai “maximum pressure” – cetuskan huru-hara di all front, tekan lawan perundingan sampai tak dapat bernafas.

So akhirnya China bersetuju untuk menandatangani perjanjian fasa satu ini. Di bawah perjanjian ni, China akan import $200 bilion barangan US extra. Bila China import lebih, ceteris paribus, defisit $419 bilion akan kurang sebanyak 47% jadi $219 bilion. Tapi Trump masih kekalkan tarif $350 bilion ke atas China. Katanya akan dimansuhkan/dikurangkan masa bincang “fasa dua” nanti.

Kenapa Trump nak buat by fasa? Sebab takut kalau sekali gus selesaikan masalah nanti pengundi tak nak undi dia lagi. Plus kalau China buat hal masih ada “trump card” di tangan US. Power tak power Trump. Ni baru cara orang buat deal.

Hardliners dekat China memang tak setuju dengan perjanjian ini. Ada yang bandingkan ia dengan Perjanjian Nanking tahun 1842 yang ditandatangani oleh China selepas kalah P3rang Candu, sungguh memalukan negara. Tapi Trump punya “maximum pressure” bukan main, ekonomi China pula makin merudum akibat trade w4r, jadi nak tak nak Xi Jinping kena telan kepahitan sementara.

Macam biasa, market akan react. USD naik, Bursa naik, Ringgit naik, semua naik, sehingga Tweet seterusnya daripada Trump.

Apa pun trade deal ni dah lama aku jangkakan. Dari Day 1 Trump jadi presiden US aku dah kata dunia tak akan h4ncur di bawah Trump, trade w4r tak akan membawa kepada p3rang US-China, gertak-menggertak antara US dan Korea Utara tak akan bawa kepada p3rang nuklear, provoke Iran pun rilek je tak ada p3rang. Samada kerangka analisis aku tepat atau pun aku ni member Trump, pilih lah mana korang nak percaya.


Fizik Vs Biologi: Mana Lagi Susah?

Waktu aku darjah 6 dulu, aku ada cita-cita nak jadi ahli fizik nuklear. Bila dan menganjak remaja, aku tukar nak jadi ahli kuantum fizik. Tapi bila aku masuk tingkatan 4, aku tukar cita cita nak jadi ahli genetik. Kenapa tukar?

Sebabnya senang je. Aku dan matematik memang tak boleh ngam. Matematik moden boleh masuk lagi, tapi kalau matematik tambahan tu memang aku dah boleh pergi ke rahmatullahlah. Hancur. Barai. Nak lagi seronok, aku ni jenis careless, dan sekali kau careless dalam pengiraan matematik tambahan, alamatnya memang tak lama lah hidup anda Hancur terus semua formulasi dan pengiraan. Sekarang, bayangkan kalau aku yang careless dan tak ngam dengan kalkulus semua ni nak ambil fizik kuantum. Mahu tak hancur kajian aku. Jadi, aku ambil biologi.

Biologi ni seronok. Dia macam anda belajar sejarah. Ada jalan cerita, ada penamat, dan semuanya berkait. Mungkin sebab tu lah kot sejarah dan biologi aku waktu zaman tingkatan 4 dan 5, tak pernah kurang daripada A-. Hal yang ni jugalah menyebabkan aku dapat nickname ‘Ammardotus’ (Ammar-Herodotus) dan Prof . Prof tu dah memang jelas, tapi Ammardotus tu nanti nantilah aku cerita macam mana dapat nama dengan lebih mendalam.

Bila aku masuk universiti, subjek biologi yang aku kenal ni dah jadi makin kompleks, lagi-lagi lepas aku ambil subjek Biochemistry. Serius aku cakap, waktu kelas yang pertama, tiba-tiba je Dr. ajar pasal struktur kimia DNA. Semua orang kena kejutan budaya. Dia macam tiba-tiba anda diajar subjek tahun 3 macam tu padahal anda baru pelajar tahun pertama.

Anda nampak tak gambar bawah ni? Itu adalah struktur polimer gula yakni kanji, lemak dan selulosa (sayur). Kenapa kanji dan lemak kita boleh hadam, tapi selulosa tak boleh? Perasan tak petak atas heksagon tu? itu ialah kumpulan organik. Kena ingat, setiap partikel ni ada bawa cas masing-masing. Disebabkan dalam kanji dan glycogen punya kumpulan organik semua sama posisi, maka ada tolakan cas di situ. Benda ni buat bulatan yang sambung heksagon-dengan heksagon tu tak kuat dan tak stabil. Bulatan penyambung ni nama dia glycosidic linkage.

Berlainan dengan kanji dan glycogen, selulosa punya kumpulan organik ni disusun berlawan arah. Jadi, tolakan cas di situ kurang. Akibatnya, glycosidic linkage antara heksagon ni kuat dan stabil. Sebab tu lah kita tak boleh hadam selulosa, sebab enzim kita tak cukup kuat untuk lemahkan glycosidic linkage. Kanji, pada masa yang sama, sudah boleh dipecahkan enzim pada saat dia dah masuk mulut kita. Nak cerita betapa tak kuatnya susunan molekul kanji ni.

Ini baru contoh pertama. Aku tak cerita lagi tentang genetik dan kromosom. Antara sebab kenapa saintis susah nak cari gen dalam kromosom mana yang kawal kita punya sifat ialah kebanyakan daripada kromosom ni berkait antara satu sama lain. Kita panggil benda ni sebagai ‘masking effect’. Sebagai contoh, kita ada gen yang boleh buat kita jadi tinggi melalui kawalan pertumbuhan tulang. Namun, kita tetap pendek sebab ada gen kita yang mengawal takat pengeluaran hormon testosteron supaya tak keluar banyak. Kiranya, gen hormon ni cancel out gen tulang panjang gitu.

Ramai orang anggap dalam subjek utama STEM, fizik kuantum ni yang tersusah sebab ia berkenaan partikel atom yang sangat payah nak dilihat dan dieksperimen. Kalau ikut pendapat aku, fizik dan biologi ni sama sahaja susah, cuma bezanya biologi ni melibatkan perkara yang besar dan banyak; ia menyebabkan benda yang kita nak lihat terlindung dengan benda lain. Fizik kuantum tentang perkara mikro, biologi molekular tentang perkara makro. Kalau anda perasan, semua benda yang aku sembangkan tentang kanji tu sebenarnya dah masuk fizik kuantum dah pun. Cas partikel. Jadi, hierarki sains ialah fizik>kimia>biologi. Matematik? Itu bahasa yang menghubungkan ketiga-tiga cabang sains berkenaan.

Ini juga membawa kepada rumusan yang menakutkan. Setiap benda yang kita lakukan, benda baik, benda jahat, dan juga segala macam sial yang ada di dunia ni, hanyalah produk reaksi kimia kuantum partikel di dalam objek biologi bersistem (organisma). Kita ni manusia ataupun robot bio yang dikawal bahan kimia?

Ah, sudah! Ini namanya krisis eksistensial!